Miren Tere Aboitiz (EH Bildu): "Pauso bat aurrera eman nahi dugu eta Lekeitioko udal gobernua berreskuratu" - Lea-Artibai eta Mutrikuko Hitza : Lea-Artibai eta Mutrikuko Hitza\nMiren Tere Aboitiz (EH Bildu): "Pauso bat aurrera eman nahi dugu eta Lekeitioko udal gobernua berreskuratu"\nHerritarrak erdigunean ipini eta ezkerreko politika euskaldun eta feminista egitea du helburu koalizio abertzaleak.\nMiren Tere Aboitiz Erkiaga Lekeitioko EH Bilduren alkategaia eta hautagaiak, atzoko ekitaldian.\nLekeitioko bide nagusiak elkartzen diren erdigunea aukeratu zuen atzo [maiatzak 14] EH Bilduk datorren maiatzaren 26ko hauteskundeei begira Lekeitiorako, Bizkairako eta Europarako dituzten proiektuak aurkezteko. Miren Tere Aboitiz Erkiaga Lekeitioko EH Bilduren alkategaia eta hautagaiak, Iratxe Arriola Alzola Busturia-Uribe Barrutitik Batzar Nagusietarako EH Bilduren hautagaia eta Leire Pinedo Bustamante EH Bilduko legebiltzarkidea atera ziren oholtzara.\nAzken agintaldian EH Bilduko zinegotzi izan da Miren Tere Aboitiz, eta alboan izan duen lantaldeari esker udalaren funtzionamendua ezagutu eta oposizioa egin dutela azaldu zuen. “Oposizioa herriarentzako onak izan diren proposamenak eginda, eta beharrezkoa izan denean udal gobernuaren jarduna salatuta”. Baina, orain, pauso bat aurrera eman nahi dute, eta udal gobernua berreskuratu. Horretarako, talde sendoa eta denetariko jendez osatua bildu dutela esan zuen Aboitizek, “horixe delako EH Bildu, askotariko jente eta eragileen batura; Lekeition esaten den legez, jaseko jendea”.\nLekeitioko EH Bilduren alkategaiak azaldu zuenez, herritarrak erdigunean ipini eta ezkerreko politika euskaldun eta feminista egiteko berreskuratu nahi dute udala. “Prest gaude EAJk bere aginteko lau urteetan geldiarazita dituen kultura, parte hartzea, ingurumena, herriko talde eta eragileekin hartu-emanak… berreskuratu eta merezi duten bultzada emateko. Herriko bizitzan eragina daukana bai delako udalaren zeregina, eta herri bizia daukagu, ein handi baten, taldeak egiten duten beharrari esker”.\nGehien behar duena erdigunean jartzea ardatza izan behar dela esan zuen Aboitizek, inongo aitzakiarik barik, euskarari merezi duen bultzada eta lekua eman behar zaiola aditzera eman zuen, eta udalak, beti, bere eguneroko jardunean, emakume eta gizonen arteko parekidetasuna bermatu behar duela azpimarratu zuen. “Hori bermatzeko, zinegotzi guztiok eduki behar dugu ikuspuntu hori momentu eta arlo guztietan”.\nEmakumeez gain, gazte, nagusi eta etorkinak ere erdigunean nahi dituzte. “Zelan ahal dio udalak ukatu etorkinari erroldatzeko eskubidea? Hori ez da zilegi EAJ. Gerratik eta pobreziatik ihesi datorren jendeak errolda barik ez dauka inongo eskubiderik, ez da existitzen. Hori, duda barik, aldatu egingo dugu”.\nOposizioan beharrean egon direnez, udalean, gaur egun, ez dagoela milaka euroko zorrik esan zuen. “Horri esker, hasieratik amaierara EH Bilduren inplikazioa eduki duen San Andres auzoko lanak aurrera eroan ahal izan dira, eta finantzatzeko dirua mailegu bidez lortu du udalak. Mailegu hori ez zen izango posible zorra altua izango balitz”. Beraz, zorra kontrolpean eduki, eta, aldi berean, herriarentzako onuragarriak diren proiektuak aurrera eramatea dela EH Bilduren konpromisoa jakitera eman zuen Aboitizek, eta duda barik, horretan segituko dutela “ilusioz eta gogoz”. “Guk ez dugu gozokirik banatzen, baina diru publikoagaz errespetu handiz jokatzen dugu, danona delako, herriarena delako. Erabaki serioak hartzen ditugu, eta benetako garrantzia daukana herritarrak dira, ez itxurakeria eta postureoa. Udala berreskuratzen dugunean denentzako egongo dira ateak zabalik, baina horretarako maiatzaren 26an badaukagu konpromisoa hautestontzietan”.\nBertatik bertarako politikak. Maiatzaren 26an partidu inportantea jokatzen dela azpimarratu zuen, berriz, Iratxe Arriolak. “Azterketa inportantea da aurrean daukaguna, eta azterketa horretara, herriz herri bai eta batzar nagusietatik ere, talde indartsua goaz, jende prestatua, kudeaketarako prestatua, batzuk berriak eta beste batzuk esperientzia dutenak, baina edozein kasutan ere, elkar osatzeko elkarrengandik ikasteko eta elkarregaz bidea egiteko prest gaudenak”.\nIratxe Arriola Alzola Busturialdea-Uribe Barrutitik Batzar Nagusietarako EH Bilduren hautagaia.\nBizkaia osatzen duten eskualde guztietarako EH Bilduk daukan proiektua bertatik bertarako politikak egitea dela azaldu zuen. “Km 0-ko politikak egitea arlo guztietan, bai elikaduran, bai osasunean, bai enpleguan, bai kulturan, bai aisialdian, bertatik eta bertakoentzat“. Lea-Artibai eskualdeari dagokionez, gaur egun existitzen diren eskualdeko egiturak indartu eta kohesionatzea dela euren proiektuaren ardatza. “Eta gure motor inportanteenak kapital humanoa eta kapital fisikoa dira”.\nEAJk ordea, beste kapital bat daukala aitatu zuen Arriolak. “EAJren kapitala Bilbo handia da eta politika guztiak Bilbo handiari begira egiten ditu, bertan biltzen ditu zerbitzu publiko guztiak, baliabide eta jarduera guztiak, eta horregaz desoreka itzela sortzen du. Lehenengo eta bigarren mailako herritarrak eta eskualdeak sortzen ditu, eta hori apurtzeko momentua da. Herritar guztientzat eskubide berberak eta zerbitzuetarako eskuragarritasun berdina bermatu behar da”. Adibide modura ospitaleak jarri zituen. Bilbo handiaren inguruan biltzen direla esan zuen hainbat azpiegitura, Basurto, Gurutzeta, Galdakao, denak eremu baten inguruan. “Eta hemen Lea-Artibai eta Busturialdean bizi garenontzat aspaldi zin egin ziguten Gernikan ospitale bat eraikiko zutela bertako herritarrentzat, 70.000 herritarrentzat. 40 miloi euro inbertitu dituzte eta daukaguna da osasun etxe handi bat urgentziekin, ez besterik”.\nEH Bilduk beste Bizkaia bat eraiki nahi duela nabarmendu zuen Arriolak, denontzako hobea. “Bizkaia solidario bat izatea nahi dugu, lurralde kohesionatu bat, eskualdeak indartu egiten dituena, aldaketa klimatikoari aurre egiten diona eta bidegorri sareak eraikitzen dituena eskualdeak konektatuta egoteko. Politika publiko aktiboak martxan jarri nahi ditugu, Bizkaia justu bat nahi dugu, eskubide guztiak pertsona guztiontzat, eta beste hainbat eta hainbat kontu”. Eta proiektu hori aurrera eramateko nahitaezkoa dela azpimarratu zuen kaleagaz harremanak edukitzea, “eta hori da gure asmoa”.\nLeire Pinedo Bustamante EH Bilduko legebiltzarkidea, Iratxe Arriola Alzola Busturialdea-Uribe Barrutitik Batzar Nagusietarako EH Bilduren hautagaia eta Miren Tere Aboitiz Erkiaga Lekeitioko EH Bilduren alkategaia.\nEuskal Herriaren ahotsa. EH Bildu indartsu atera zen apirileko hauteskundeetatik, eta olatu horri eutsi egin behar zitzaiola aditzera eman zuen, azkenik, Leire Pinedok, olatu hori udaletara, aldundietara eta Europara heldu araziz. “Argi daukagu zer nolako herria nahi dugun. Arlo ekonomikoan eta sozialean herri aurreratua, ezartzen dituen politika publikoengatik erreferentea izango den herria, hau da, pertsonak ondo biziko diren herria. Hori da EH Bilduren eredua”. Eta horretarako erakundeetatik politika publiko eraginkorrak abian jarri behar direla esan zuen. “Kaleak loreekin apaintzen dituzte batzuk, langabeziaren datuak ezkutatzeko edo bestelako gabeziak ezkutatzeko. Guk, ordea, enpleguaren alde lan egingo dugu, gazteei benetako aukerak emateko hemen, gure herrian, ez dute zertan atzerrira joan behar”.\nEuropan Euskal Herriaren ahotsa entzutea oso garrantzitsua izango dela gaineratu zuen, eta EH Bilduk ERCrekin eta BNGrekin osatu duen Orain Errepublikak koalizioak horretan jardungo duela esan zuen. “Eskozia, Gales, Korsika eta beste hainbat estaturik gabeko herriekin batera independentzia eskubidea aldarrikatuko dugu. Euskal Herriak erabakitzeko eskubidea duelako. Gure herriaren aitortza lortzeko baldintzak sortu eta urratsak emateko goaz Bruselara. Hori guk bakarrik egingo dugu, guk ez dugulako talderik partekatzen gure herriaren nortasuna ukatzen dutenekin, hori EAJk egiten du Ciudadanosekin”.\n1- Miren Tere Aboitiz Erkiaga\n2- Myriam Etxebarrieta Badiola\n3- Xabat Galletebeitia Abaroa\n4- Ainhoa Lopez Eiguren\n5- Jose Ramon Arrasate Urkiaga\n6- Edriga Aranburu Agirre\n7- Agurtzane Gojenola Arriaga\n8- Ander Goikoetxea Vazquez\n9- Oldazne Zabala Egia\n10- Jon Gezuraga Arrate\n11- Irati Seijo Diez\n12- Koldo Leniz Ortuondo\n13- Zuriñe Uslola Erkiaga\n14- Peru Aranburu Berriozabalgoitia\n15- Oihana Garatea Sustaeta\n16- Andoni Gabiola Goiogana Toñua


Beldurrak - - Aiaraldea.eus\nKokoriko Hezkuntza Faktoria 2020-10-24 07:00\nPertsona orok dugun emozioa da beldurra. Haurren kasuan, bi edo hiru urterekin ageriago agertzen dira, eta gaueko beldurrak etorri daitezke, lotan dauden bitartean. Beldurra ez dugu zerbait negatibo bezala hartu behar, haurrak beldurrak erabili egiten ditu modu batean, mundua ezagutzeko eta bere burua ezagutzeko.\nBeldurrak beti egongo dira; gainditzen jakitean dago gakoa. Batez ere geldiarazten gaituzten beldurrak badira. Beldurrak onak dira guretzako, arazoak saihesten laguntzen gaituztelako. Geroz eta munduaren ezagutza handiagoa izan, beldurrak gainditu, eta berriak agertuko dira. Ezinbestekoa da beldurrek gure egunerokotasuna ez geldiaraztea.\nIpuin klasikoetan beldur hori otsoak ordezkatzen du. Otsoa ipuinaren bukaeran hil egiten denean, haurrari beldurra gainditu daitekeela erakusten dio. Helduek, haurren beldurren aurrean, lasaitasuna, segurtasuna eta konfiantza transmititu behar diegu. Ondoan egotea eta, batez ere, beldur horiek zer nolako eragina duten behatzea da helduon egin beharra. Baita beldur berriak ez transmititzen saiatzea ere. Haurrarengan konfiantza osoa izan behar da, bere gaitasunez fidatu, haurrari helduen beldurrak ez transmititzeko. Beldurrak bizi eta beldurren bidelagun izan, denok sentitzen baititugu noizbait.


__Bermeoko Udala__ Gardentasuna\nGardentasunaren oinarria erakundearen jarduerari buruz informazio osoa, egiazkoa, eguneratua eta erabilgarria eskaintzea da, erakundearen zilegitasuna zein herritarren konfiantza areagotzeko xedearekin.\nBermeoko Udalaren ikuspegia\nBermeoko Udalak, Gardentasuneko, Informazio Publikoa eskuratzeko eta Gobernu Oneko 19 / 2013 Legeak aurreikusten duenetik harantzago, bere gardentasun maila Nazioarteko Gardentasun Erakundeak (ITA) finkatzen dituen adierazleak aintzat hartuz egituratu izan du, maila goreneko erakundeekiko, udal egoera hausnartu, eta garatzen, hobetzen, osatzen eta batez be herritarren eskari zein interesetara moldatzen joango den atari bat eskaintzeko\nGardentasuna, Partaidetza, Etorkizunera begira\nGardentasuneko, Informazio Publikoa eskuratzeko eta Gobernu Oneko 19/2013 Legea, Estatu mailan herri erakundeen betekizunak ezartzen dituena.\nGipuzkoan, otsailak 6ko 4/2014 Foru Araua indarrean dute: (GAO: 2014/03/11)\nEuskal Autonomi Elkarte mailan, 2015eko azaroak 20an publikatu zen Euskal Sektore Publikoaren Gardentasunaren, Herritarren Parte Hartzearen eta Gobernu onaren lege-aurreproiektua daukagu.\nBizkaian, 2016ko otsailak 17ko 1/2016, Gardentasunari buruzko Foru Araua daukagu.\nArau ugari hauek aztertzen eta horietan jasotako betekizunen hausnarketa egiten dabil Udala, helburu bikoitz batekin:\n1.- Lege irizpide guztien betepena bermatu\n2.- Herritarren oinetan jarrita, ataria moldatu eta modu errazean, herritarrek kontsultatu nahi dituzten datu zein informazio guztia herritarraren ikuspegitik aurkezteko.\nBermeoko Udala parte dan Q-EPEA (Bikaintasuna helburu duen Administrazio Publikoen Sarea), lan bikaina egiten ari da, araudiak, gomendioak, kudeaketa ereduak eta herritarren ikuspegia kontuan dituen egitura baten lorpenean. Egitura horren arabera lanean dabil Udala, hurrengo hileetan ataria moldatzen joan eta herritarren interes zein eskarietatik hurbil dagoen udal bat lortzera bidera.\nGardentasunaren ataria, udaleko jardunaz jabetzeko aukera eskaini eta herritarrentzako interesgarria edo garrantzitsua izan daitekeen informazio partekatzeko xedearekin sortzen da.\nErakundeari buruzko datuak, ordezkari politikoenak, aurrekontu eta finantza egoerari dagozkienak eskaini zein herritarrekiko hartu eman zein parte hartze moduak indartu nahi izan dira.


Talentia diplomak - Bizkaia.eus\n2015(e)ko uztailaren 17(a)\nGure konpromisoa da: lan duina eta kalitatezkoa denontzat, baita gazteentzat ere\nBilbon, 2015eko uztailean.\nGaur Bizkaiko Foru Aldundia inoiz baino gazteagoa da zuei esker. Talentiaren sei edizioetan parte hartu duten 903 gazteri ordezkatzen diozue. Nolanahi ere, zuen etorkizunarekin konpromisoa frogatu duzue, baita Bizkaiko etorkizunarekin konpromisoa ere. Aldundiak konpromiso hori eskertzen dizue. Eta nik neuk, herritar xumea naizen heinean, modu berean eskertzen dizuet.\nZuek zarete Bizkaiaren etorkizuna, baina oraina ere bai eta geroz eta prestatuagoak egon, hobeak izango dira bai oraina, bai etorkizun erkidea. Gaur zuen talentua balioztatzen dugu, baina, era berean, talentuaren aurreko balioa goretsi nahiko nuke: hain zuzen ere, zuen borondatea, zuen ahalegina. Borondaterik gabe ez dago talentua. Hobetzen ahalegindu zarete guk Talentiarekin egiten dugun modura. Ildo horri eutsiz, talentua sustatzen dugu eta enpresetan gazteen kontratazioa bultzatu ere bai, ez bakarrik praktiketan kontratua erabiliz, baita kontratu mugagabeetara joz ere bai. Joan den urtera arte praktiketan 2.108 kontratu eta beste 497 mugagabe sinatzea bultzatu dugu.\nGure ahaleginak emaitzak ditu, zuen ahaleginak izango dituenen antzera, gehiago nahi dugulako, zuek bezala. Horregatik, beste 4.000 gazteren kontratazioa sustatzeko lanean jarraituko dugu eta, xede horrez, zuentzako enplegu planak sendotuko ditugu. Gure konpromisoa da: enplegu duina eta kalitatezkoa guztiontzat, baita gazteriarentzat ere.\nGaur Talentian zuen partaidetza egiaztatzen duten diplomak jasotzen dituzue. Egiazko bizia izenekorantz, hau da, lan merkaturantz, erantzukizun profesionalak eskatzen dituenerantz beste urrats bat ematen duzue. Honaino lagundu dizuegu eta hemendik aurrera start up, enpresak, autoenplegua eratzeko laguntzekin, orientabidearekin, elkartegien sarearekin, coworkingaren zentroekin… Zuen esku jarriko ditugu Bizkaiko Foru Aldundian dauden tresna guztiak. Gainera, tresna horiei guztiei bestelakoak erantsiko dizkiegu, oso konfiantzazkoak direlakoan: Bizkaia Katedrak, Aldundiaren prestakuntza guztia elkartu eta sendotuko du, gure unibertsitateen eta prestakuntza zentroen eskutik eta mundu horri zuzenean loturik. Truke hori aberasgarria eta ona da Bizkairako. Talentia bere egunean zirriborroa, ideia, besterik ez zen izan eta gaur egun gazteriaren eta Bizkaiaren aliatua da. Bizkaia Katedrarekin berdina gertatzea espero dut.\nLegealdi berria hasten ari gara. Aldaketarako uneak dira. Halaber, aldaketak sartu ditugu gazteriarekin zerikusia duten politika guztietan. Duena 15 egun iragarri nuen inbestiduraren osoko bilkuran eta gaur berresten dut eragiten dizkizueten politikez pertsonalki arduratzearen konpromisoa. Niretzat eta Aldundirako lehentasuna zarete. Bizkaia hazarazteko gazteria kontuan hartu nahi dugu. Lurraldeak elkarturik lan egitea behar du.\nEz dut amaitu nahi, optimismoaren bultzada eman gabe. Ez jaramonik egin mezu katastrofistei. Ez egin jaramonik irteerarik ez dagoela aipatzen dutenei. Egiazko aukerak daude. Agian, ez gustuko genukeen bezainbeste, baina gehiago izateko lanean dihardugu. Enplegua eta susperraldi ekonomikoa dira gure lehentasunak pertsonetan inbertitzen jarraitzeko. Etorkizuna zuen zain dago. Ikasi duzue, ardura jarri diozue eta gauza askori uko egin ere bai, hoberenen artean sartzeko. Jarrera eta gaitasun horrekin aurrera egingo duzuela ez dut zalantzarik. Hemendik urte batzuk barru berriz topatzea espero dut eta hala gertatzen denean, kontratu duinarekin eta itxaropen onekin lanean aritzea. Guk arreta jarriko diogu baldintzak sortzeari, lan agertokia errealitatea izan dadin. Jakin badakit guztion artean Bizkaia modernoa, lehiakorra eta solidarioa eraikiko dugula, guztion nahia baita.\nTalentiaDiplomak.pdf (pdf 60KB)


Bilboko Udala gaur hasiko da lehengo Termibusa botatzen. Deia, Noticias de Bizkaia\nsei aste iraungo dute lanek\nBilboko Udala gaur hasiko da lehengo Termibusa botatzen\nTxarteldegien, komunen, tabernaren eta kioskoaren moduluak dauden 3.000 metro karratuko azalera botako da.\nDEIA - Jueves, 18 de Mayo de 2017 - Actualizado a las 09:52h\nVista actual del solar que albergará la Termibus soterrada (Oskar Martínez)\nHan egingo da Garellanoko Geltoki Intermodal berria, Bilboko eta Bizkaiko errepide-bidezko geltoki intermodala, hain zuzen. Bertan batuko dira tranbia, aldirietako trenak, Bizkaibusa, Bilbobusa, Metroa, taxiak eta autobusak.\nBILBAO. Bilboko Udala gaur hasiko da lehengo Termibusa botatzen. Geltokiak 3.063 metro karratuko azalera du eta, estalkipean, txarteldegiak, komunak, taberna eta kioskoa biltzen dituzten zazpi modulu daude. Sei astebete iraungo dute botatzeko lanek.\nAurrena, eraikina aztertu eta, ondoren, badaezpadako segurtasun-neurriak hartuko dira. Berriro erabili daitezkeen elementuak kendu eta geltokia osatzen duten gainerakoak botatzeari ekingo zaio. Gehienbat altzairuzko zutabeekin eta habeekin eraikitako markesinen egitura modularreko estalki arina da.\nPartzelaren barruan platanondo bi daude, Lorazaintza Zerbitzuak lekuz aldatuko dituenak.\nGeltokia botatzeko lanek dirauten bitartean ibilgailuen sarrera-irteerak Perez Galdos kaletik egingo dira. Seinalista batek antolatuko du ibilgailuen joan-etorria eta berak koordinatuko du zirkulazioa Gurtubay eta Perez Galdos kaleen arteko semaforoarekin.\nLehengo Termibusen eskaintzen ziren zerbitzuak behin-behineko geltokian eskaintzen dira orain. Geltoki hori alboko partzela batean dago, bidaiarien eta operadoreen premiei erantzuteko eta jasotzeko eta bilakaera-prozesu bete-betean dagoen inguruan kokatzeko, horrek berarekin dakartzan gorabeherekin. Lehengo Termibusak zituen zerbitzu berberak ditu geltokiak.\nGarellanoko Geltoki Intermodal berria\nGarellanoko geltoki intermodala errepideko garraioaren Bilboko eta Bizkaiko geltoki intermodala izango da, bertan elkartuko baitira tranbia, aldirietako trenak, Bizkaibusa, Bilbobusa, Metroa, taxiak eta autobusak. Horrez gain, Abandoko geltokiaren osagarri izango da, geltoki hori trenbideetako garraioko geltoki intermodala izango baita.


Euskarazko film laburren biltokia\nMultimedia kanalean euskarazko film laburren atala irekitzea erabaki genuenean, sarean euskarazko ikus-entzunezko material zehatza topatzea ez zen oso erraza. Egile askok ez zituen YouTube bezalako guneetara igotzen lanak, zer esanik ez Vimeora, eta ozeano erraldoi hauetan zeuden lan bakanak ikusteko “Basque”, “euskara” eta antzeko hitzak bilatuz egin behar zuen cyber-arrantza erabiltzaileak. Ez zegoen lan guztiak jasoko zituen biltokirik.\nHala, lehenbizi zenbait zuzendarirekin harremanetan jarri eta digitaliza zitzaten animatzen mugimendu batzuk egin genituen, eta horren emaitza dira kanaleko lehen lanak. Lan hauei bisibilitatea eman asmoz, Kortoak.com helbidea erregistratu genuen eta ordutik, sarean topatzen ditugun euskarazko lan txukunak biltzenjoan gara.\nEgun 80tik gora topatuko dituzue, mota guztietakoak, eta bide honi eusteko asmoa dugu. Euskarazko ekoizpen hauei zabalkundea eman eta erreferentziazko bilaketa gunea bilakatu nahi dugu kortoak.com, sarean euskaraz bizi nahi duen erabiltzaileak, izan dezan nora jo hemengo ekoizpenaz gozatu nahi duenean.\nDokumental berri bat ostiralero\nGure produkzioa, selektibotasuna eta sakontasuna\nInterneten bidetik nora jo?\nInternetera saltoa, funtsezkoa komunikabide gisa, baita kultura gisa ere\nBeste kopururen bat\nMaiztasuna aukeratu Behin Hilean behin Bi hilean behin Hiru hilean behin Sei hilean behin Urtean behin


Xabier Alvarez de Eulate gaur agurtuko dute, Oliten | Irutxuloko Hitza\nXabier Alvarez de Eulate gaur agurtuko dute, OlitenBy Estitxu Zabala on 2012/03/20 in Kultura, Paperekoa Joan den ostiralean hil zen Xabier Alvarez de Eulate artista erlijiosoa. Donostian jaio zen 1919an eta Bermeoko frantziskotarren zahar etxean hil zen, 92 urterekin, Irutxuloko Hitzak ostiralean bertan bere webgunearen bidez jakinarazi zuen moduan. Oliteko komentuan emango diote azken agurra Eulateri, gaur, 18:00etan, Oliten bizi izan baitzen azken 50 urteetan. Hala ere, bere errautsak Arantzazuko Santutegian utziko dituzte, berak sortu baitzituen santutegiko beira leihoak.\nArtistak bi urtez Madrilen ikasi zuen, Arte Ederren akademian, eta ondoren, Jorge Oteiza artista eta lagunaren tailerrean aritu zen lanean. Iazko maiatzean omendu zuten Arantzazun, eta Donostiako Kutxa Boulevard aretoan bere erakusketa antologikoa zabaldu zuten, 2011 urte bukaeran.\nAlvarez, Arantzazu, de, Erakusketa, eulate, frantziskotarra, hil, olite Elkarteek Aste Nagusiko jai egitarauari proposamenak egingo dizkiote\nEuskal Selekziorako hautatu dute Jon Sanchez\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 10 hours, 30 minutes ago\n’Bi txapeldun zergatik ez?’ http://futbolmamia.com/bi-txapeldun-zergatik-ez/ Borussia Dortmund-Bayern Munich finalaren kronika. Txapeldun Ligako final ederra. Aitor Manterola posted an update in the group Futbolsofatzen 13 hours, 38 minutes ago\n2.mailara igotzeko kanporaketa: Levante B-Athletic B (1-2). 2.Bra igotzeko: Azuqueca-Iruña (3-0), Laudio-Ferrol (1-1). Urtzi Urkizu posted an update 13 hours, 42 minutes ago\nBi nafar Poloniako Ligan nagusi: Legiak irabazi du, eta han dira Iñaki Astiz atzelaria eta Kibu Vicuña 2. entrenatzailea. Jan Urban entrenatzaile. Kopa ere irabazi dute. 2007tik daude hirurak Legian. Igor Susaeta posted an update in the group Italiako Giroa 17 hours, 8 minutes ago


Autogobernuaren ponentzia: egia eta egiantza – Iruntzitara\nJohn Case-k The Genesis Code liburuan dioenez, ez da beharrezkoa inork ezer txarto egitea, nahikoa da zerbait txarto dagoelako irudia egotea. Bestela esanda, garrantzitsua ez da egia, ezperen egiantza. Diotenez, irudiaren mendean suertatu zaigu bizi izatea… ala irudikeriaren mendean?\nEz dut atsegin profetarena edo aztiarena edo igarlearena egitea; betiere, iritzia aurretik ematea nahiago dut gertakaria jazo ondorik ageri-agerikoa dena esatea baino.\nEusko Jaurlaritzaren ardatzetako bat autogobernua da. Eusko Jaurlaritza osatzen duten alderdi biek, EAJk bezala PSE-EEk, autogobernuaren ponentzia sortzea eskatu dute. Behar-beharrezkoa, behingoan herri honen aspaldiko aldarriari kasu egingo bazaio!\nDaborduko iragartzen dut laster jarriko dela abian espainiar hedabideen armada betiko esaldi zahar-zaharkitu eta ustel-usteldu-ustelgarriekin. Daborduko iragartzen dut herrarik sustraituenak azalaraziko dituztela herri honen gehiengoak zabaldu nahi duen bidea ixteko. Daborduko iragartzen dut egia erdiak, egiak eta egiantzak eta gezurrak nahaste, gezurrak eta gezurrak elkarren gainean, eta bestelako argudiokeriak erabiliko dituztela espainiar nortasun baterakoi, itogarri, etsigarri, ultramontano eta karpetobetonikoaren alde.\nEra berean, daborduko iragartzen dut egiantzak denbora baten garai dezakeela egia; era berean, daborduko iragartzen dut ikuspegi politiko ezberdinak elkarren aurrean jarri beharrean arimaren barreneko gogorik zitalenak agerraraziko dituztela; era berean, daborduko iragartzen dut espainiar hedabideen iritziak nonahi, noiznahi, nondik-nahi eta noranahi entzuteko aukera izango dugula; era berean, daborduko iragartzen dut Eusko Jaurlaritzaren ahotsa edonola, edonoiz, edonondik eta edonora isildu egingo dutela.\nBetiere, daborduko berdin iragartzen dut herri honen nahia ez dutela isilaraziko; daborduko berdin iragartzen dut herri honek jakingo duela egundaino legez arazoari neurria hartzen; daborduko berdin iragartzen dut herri honek irauntza izango duela oinarri bere jardunean; daborduko berdin iragartzen dut egiantzak, geroenean, ez duela egia garaituko.\nLabur-zurrean, alimaleko tamaina ez duenak gaitzeko buruargitasuna behar du. Historian zehar, euskaldun herriak hori baduena egia dela antzina du frogatuta.\nPublicado el 29 noviembre, 2016 29 noviembre, 2016 Autor Gotzon Lobera RevillaEtiquetas autogobernua, EAJ, PSE-EE\nAnterior Entrada anterior: Kolonbiako ikasbidea\nSiguiente Entrada siguiente: Frantsesak 0 — Euskarak 5?


Luis Millán Vázquez de Miguel, gnuLinex-en bultzatzailea eta Extremadurako Juntako Azpiegitura eta Garapen Teknologikoko kontseilaria | Consumer\nLuis Millán Vázquez de Miguel, gnuLinex-en bultzatzailea eta Extremadurako Juntako Azpiegitura eta Garapen Teknologikoko kontseilaria\nSoftware librea 'tuneatzeko' da, zentzu gutxi du inposatzeak\nLuis Millán Vázquez de Miguelek du gnuLinEx mundu mailako erreferente bihurtu dela, Informazioaren Gizartea sustatzeko eta eskualde aberatsenen eta pobreenen arteko eten digitala gainditzeko software librea aplikatzeko. Zientzietako doktore eta karrera akademiko luzea duen Vázquez de Miguelen proiektuaren bertuteak NBEk eta Europako Batzordeak onartu dituzte. 2002. urteaz geroztik (urte horretan hasi zen gnuLinEx ezartzen), emaitzak nabariak dira: Extremaduran haurrak txikitatik ibiltzen dira Linuxekin eta kode libreko programekin, gizartean Internet gehiago erabiltzen dute eta goi-mailako teknologiako enpresak hazten dira. Horrek guztiak kostu oso txikia du Administrazioarentzat.\nNola azalduko zenioke profano bati gnuLinEx zer den eta zer dakarren gizartearentzat?\n"Extremadurako 200.000 haur eta gazte eguneroko harremanetan ari dira informatikarekin"gnuLinEx da erabiltzaile batek PC bat ahalik eta gehien erabiltzeko behar duena, sistema eragilea eta PC gehienetan dauden sistema jabeetan edo lizentzien alokairuan beharko liratekeen programak erosi gabe. Software hau ez da erosi behar banaketa librekoa delako (www.gnulinex.org webgunean deskarga daiteke) eta, gainera, erabiltzaileak mugarik gabe erabili, aldatu eta partekatu dezake. Sozialki, teknologia merkaturatzeko modua aldatzea esan nahi du (askatasunik gabe eta enpresa handi baten interesetara tolestuta), teknologia eskuratzeko modu batera, non inork ez baitu teknologia erabiltzeko modua mugatzen edo baldintzatzen.\n2002an Extremadurako gnuLinEx hezkuntza-sisteman ezarri ondoren, zer balantze egiten duzu orain arte lortutako emaitzei buruz?\nPositiboa, oso positiboa. Kalkulu baten arabera, gnuLinEx funtzionatzen ari den lau ikasturteetan, Extremadurako hezkuntza-sisteman, 40 milioi ordu baino gehiago erabiltzen ditugu banda zabalean konektatuta dauden 70.000 eskola-ordenagailu baino gehiago, eskualdeko intranetaren bidez; Extremadurako 200.000 haur eta gazte harremanetan daude, modu naturalean eta egunero, informatikarekin eta haren aplikazioekin (batez ere, Internetekin lotutako ordenagailu txikian); 15.000 irakasle baino gehiagok erabiltzen dute hezkuntza-sistema. Software jabearen unibertso batean, horrelako egitura batek ekarriko lituzkeen milioi euroak gehiegizkoak izango lirateke, segurtasun-arazoak garestiak izango lirateke eta birusek milaka arazo sortuko lituzkete. Guk segurtasun osoz egitea lortu dugu, birus-arazorik izan gabe eta ordenagailu bidezko urteko mantentze-kostua 1,5 eurokoa izan gabe. Gainera, sistema jabe berrien antzeko aukerak sartuz gero ere, gure ordenagailuek 10 urteko bizitza erabilgarria izango dute. Gehiago lor daiteke gutxiagorekin? Eta jaso ezazu, parametro bakarra hartuta, hezkuntza-sistemari dagokiona.\ngnuLinEx proiektu osoa hezkuntzara bideratuta hasi zen, eta institutuetako bi ikasleko ordenagailu pertsonal baten ratioa lortzea lortu da. Nola azalduko zenieke zure seme-alabek ordenagailua eta Internet trebetasunez erabiltzen ikastearen garrantzia gurasoei? Extremadurako haurrak gnuLinEx erabiltzen ari dira gaur egun? Ordenagailu pertsonalen zein ratio dago lehen eta bigarren hezkuntzan?\n"Eskualdeko herri guztietan banda zabaleko Interneten sar daiteke zerbitzu publikoetan: liburutegia, udala, eskola, etab."Uste dut guraso guztiak sinetsita daudela beren seme-alabek ordenagailua erabiltzeak duen garrantziaz, eta, zalantzarik gabe, nahiago dute eskolan eta irakasleen eskutik erabiltzen ikastea, lagunen eskutik ciber batean baino. Beste gauza bat da irakaskuntza hori, une honetan, funtsezkoa noraino den ulertzea. Zorionez, Extremaduran eztabaidatzen ari garena hori egiteko metodorik onena da, ordenagailuak Extremadurako ikasle guztien eskura baitaude duela lau urtetik; hau da, haur eta lehen hezkuntzako bost ikasletik bat, eta bigarren hezkuntzako 1'6 ikasletik bat (ordenagailu bana baitago eskualde osoko bigarren hezkuntzako eta LHko ikastetxeetan).\nEstatistikako Institutu Nazionalaren (INE) azken datuen arabera, Espainian 5.274.229 etxebizitza daude Interneten, azken erroldaren arabera ohiko egoitzen kopurua 14 milioi baino gehiagokoa zen, hau da, etxebizitzen %37 baino ez dira sartzen Sarean. Zure ustez, zergatik da garrantzitsua software librea informazioaren gizartea garatzeko? Zer abantaila ditu software jabearekiko?\nPuntu honetan, lehenik eta behin, nabarmendu nahi dut gure ustez ordenagailuaren etxeko sartze-adierazlea ez dela garrantzitsuena, Extremaduran gizarte-sarbidearen alde egin baitugu. Kontuan hartu behar da eskualdeko herri guztietan banda zabaleko Interneten sar daitekeela zerbitzu publikoetan (liburutegia, udala, eskola, etab.). Etxeen adierazlea gehigarria da, baina ez konektibitate errealaren neurria. Software librea funtsezkoa da aukera horiek alternatibetan gauzatu daitezen. Software libreak informatika erraza, segurua, kostu gutxikoa eta herritar guztien eskura bermatua jartzen du, hori abantaila handia da.\nZer neurrik lagunduko lukete Internetera konektatutako etxebizitzen %37 hori gainditzen eta informazioaren gizartea bultzatzen?\n"Eredu bat alde batera utzi behar da, eta bermatu behar den lehenengo gauza operadoreen arrakasta ekonomikoa da, eta, gero, gainerako guztia"Funtsezkoa da Internetek gauza gehiago eskaintzea kostu txikiagoan. Baina horretarako, alde batera utzi behar da eredu bat, non bermatu beharreko lehenengo gauza operadoreen arrakasta ekonomikoa baita, eta gero gainerako guztia. Beharrezkoa da merkatua irekitzea, ez soilik sarbidearena, baita Internetek eskaintzen dituen aukerena ere, eta askoz jende gehiagok irabaz dezan IKTak erabiliz. Horrek gainerako guztia handituko du, baita etxeetako sarbidea ere.\nEuropako Batzordeak 2004an gnuLinEx aukeratu zuen Informazioaren Gizartea hobekien sustatzen duen eta, aldi berean, eskualdeen garapenari laguntzen dion proiektuetako bat izateko. Gainera, aurtengo abuztuan NBEren egoitzan aurkeztu da proiektua. Zer egiteko du software libreak eskualde garatuenen eta pobreenen artean sortzen den eten digitala lantzeko?\nNazioarteko erakundeak diren arren, bata ez da bestea bezalakoa. Europako Batzordearen saria eskualdeko berrikuntza-proiektu europar onenari eman zitzaion. NBEn egoteak aspalditik dugun lankidetzari erantzuten dio. Lankidetza horretan, Extremadura froga nabaria bihurtu da: software libreari esker, informazioaren gizartean garapen gutxiko eskualdea izatea lor daiteke. Software libreak askatasun handia ematen die herrialde pobreenetako erabiltzaile eta gobernuei, eta pertsona askoren eskura jartzen ditu garapenerako funtsezko tresna batzuk, orain arte herrialde garatuenetako eliteen ondarea zirenak. Software librea ezinbesteko pieza da benetan "guztientzat" informazioaren gizartea bilatzen bada.\nEINen azken datuen arabera, Extremadura da konektatutako familien kopuruari dagokionez azken autonomia-erkidegoa (%20,5), Madrilen (%25), arlo horretako liderra. Software libreaz gain, zer egin behar da eten digitala murrizteko?\n"Software libreak askatasun handia ematen die herrialde pobreenetako erabiltzaile eta gobernuei, eta pertsona gehiagoren eskura jartzen ditu garapenerako funtsezko tresnak".Berriro diot konektatutako etxeen adierazlea ez dela guretzat garrantzitsuena. Horregatik, gure lehentasunezko neurriek beste eremu batzuei eragiten diete; guretzat adierazle bat da, 'apartekoa' esan dezakegu, mundu guztiak zerbitzu publikoetan kosturik gabe sar daitekeela bermatuta dagoelako. Gure herritarrak, gainera, etxetik konektatzen badira ordainduta, horrek askoz balio handiagoa du Interneten sartzeko aukera bakarra etxetik konektatzea den beste leku batzuetan baino. Adibide bat da lehen sektorea, oraindik ere funtsezkoa baita Extremadurako eskualdeko ekonomiarako, eta Nekazaritza Politika Komunitarioaren (NPB) laguntzak, ezinbestekoak baitira egitura osoari eusteko. Gaur egun, Extremadurako Juntak kudeatzen dituen NPBren ia 100.000 eskaerak Internet bidez egiten dira. Hau da, eskualdeko sektore garrantzitsueneko diru-sarreren iturri garrantzitsuenetako bat Sarearen bidez kudeatzen da. Norbaitek esan ahal izango du, kasu horretan, finantza-erakundeei errazagoa zaiela Internet bidez izapidetzea, eta logikoa dela. Baina hemen dator daturik interesgarriena; NPBren laguntzak inprimakien bidez kudeatzen zirenean, % 9 bakarrik aurkezten zuten zuzenean eskatzaileek, eta gaur egun % 20 da. Hau da, bost nekazarietatik batek zuzenean eskatzen ditu Europako laguntzak Internet bidez, eta beste lauek Internet bidez, finantza-erakundeen laguntzarekin. Guretzat, informazioaren gizartearen arrakasta herritarrei administrazioarekin egin beharreko izapideak egiteko eta munduko gainerako herrialdeekin harremanak izateko zenbat kilometro aurreztuko ditugun da. Eta zeregin horretan, software librea banaezina da dagoeneko.\nNola eragin du Extremadurako gizarte osoan gnuLinEx proiektuak eta informazioaren gizartea bultzatzeko hartu diren neurri guztiek?\nZenbait adierazlek ez dute ikuspegi bera ematen, alegia, konektatutako etxeen %20,5ek. Adibidez, Extremadura da biztanleko sarbide publikoko ordenagailu gehien dituen Espainiako eskualdea. Gaur egun, bederatzi biztanleko banda zabaleko konexioa duen sarbide publikoko ordenagailu bat dago eskualdeko herrien %100ean. Bestalde, Extremaduran hazi zen gehien informatika-kontsumoa 2005ean (%16,5), Espainiako Elektronika, Informazioaren Teknologia eta Telekomunikazio Enpresen Elkartearen arabera (%7,7). Gainera, garrantzitsua da azpimarratzea ikastetxe publikoen %100 informatizatuta eta elkarrekin lotuta daudela, eta ikasleek eta irakasleek teknologia berriak eskura dituztela eguneroko jardunean. Horri dagokionez, munduko ordenagailu/ikasle handiena ratioa dugu: ordenagailu bat bi ikasleko. Horren guztiaren ondorioz, gure gazteak dira Internet gehien erabiltzen dutenak (% 67,3) eta informazioaren teknologiak, oro har, telefono mugikorra, esaterako. Beste datu interesgarri batzuk dira 16 urtetik gorako biztanleen %80k baino gehiagok parte hartu duela Extremadurako Alfabetatze Teknologikoaren eta Software Librearen Planeko ekitaldi batean edo gehiagotan, eta goi-mailako teknologiako enpresen hazkundearen buru den gure eskualdea dela (%31,23), gainerako autonomia-erkidegoen gainetik.\nDuela gutxi, Extremadurak erabaki du urtebetez gnuLinEx Administrazioaren eremura zabaltzea, eta, horrez gain, Open Document eta PDF estandar irekiak hartzea, facto estandarra (jabe-kodea eta ordainketa-kodea) erabili beharrean, Microsoft Office. Nola ari dira funtzionarioak birziklatze saihestezinaren aurrean? Software librearen alternatibarik ez badago programa jabe jakin baterako, Extremadurak sortuko du?\n"Guretzat, informazioaren gizartearen arrakasta herritarrei zenbat kilometro aurrezten dizkiegun, Administrazioarekin izapideak egiteko eta munduarekin harremanak izateko" da.Erabakia aplikatzen hasi da, eta, beraz, egiaztatu dezakegun erantzun bakarra da igurikimen eta kezka pixka bat, edozein aldaketak eragiten duena, baina Hezkuntzaren esperientziarekin hainbat fasetatik pasatzen gara. Guk dakiguna da desatsegin etengabea eta orokorra dela, informatika jabearen segurtasunik ezarekin; izan ere, beti aztertu izan da gaitz txikitzat. Software librean jabe-tresnekiko alternatibarik ez dagoenean, Extremadurak software librea garatuko du konpontzeko. Horren adibide da liburutegi publikoen kasua. Extremadura da herritar bakoitzeko ratio gehien eta onenak dituen eskualdea, baina liburutegi horietako softwareagatik ordaindu beharrean, liburutegi libreen programa bat garatzen ari gara, liburutegi publikoen sarerako, unibertsitaterako eta beste erakunde batzuetako liburutegietarako balioko duena.\nSoftware librearen bertuteek (doakotasuna, banaketa-askatasuna, iturburu-kodea aldatzeko aukera) konpentsatzen al dute orain arte sistema horien erabilera zaila?\nGalderak baieztapen faltsu bat suposatzen du. Software librea ez da jabea baino zailagoa. Aplikazioen funtzionamenduan ia jabearen berdina da, non lizentzien sistemak asko zailtzen baititu programa berriak eta egokitzapenak instalatzeko lanak. Software librea partekatzeko pentsatuta dago, eta, horregatik, programa askeen kokapena, deskarga eta instalazioa askoz errazagoa da software libreko inguruneetan.\nZer nabarmenduko zenuke gnuLinex 2006 berritik?\n"Software librean jabe-tresnekiko alternatibarik ez dagoenean, Extremadurak software librea garatuko du konpontzeko"Ezagutza praktikoaren sendotasuna. Lehen aipatu ditudan milioika erabilera-orduei esker, zehaztasun handiz jakin ahal izan dugu zer elementu diren funtsezkoak ordenagailuak ongi funtziona dezan eta nola hobetu daitezkeen; eta hori da guk sartu duguna; kontrol-panel bat, maila informatiko txikia duen erabiltzaile batentzat sistema kudeatzeko edozein lan erraz egiten duena; programa-kudeatzaile bat, gure sistema etengabe eguneratzen duena, inolako zailtasunik gabe, eta denborarekin eta edozein aukera orokorrekin hobetu diren hainbat programa.\nLinEx-en adibideari jarraituz, Espainian banaketa autonomikoak sortu dira, hala nola Andaluziako Guada Linex edo Gaztela-Mantxako Molinux. Egokia iruditzen zaizu alternatiba libre desberdinak egotea edo, aldiz, sistema eragile hobea lortzeko ahalegin guztiak biltzea hobe litzatekeela uste duzu?\n"Extremadurak munduko ordenagailu/ikasle nagusia ratioa du: ordenagailu bat bi ikasleko"Beste administrazio batzuek askatasunez egokitu ahal izango dituzten informazio-trukerako eta tresna libreetarako estandarrak egotea da garrantzitsuena. Horrekin baino ez ginateke asko aurreratuko, eta herritar guztiei zerbitzuak bermatu ahal izango genizkieke. Bakoitzak garatzen dituen banaketek zapore berezia izatea, tresna jakin batzuk sartzea edo baztertzea, eta uste dut intrigazkoa dela. Gainera, software librearen banaketak moteldu eta mugatu egiten gintuen merkataritza-monopolioaren alternatiba gisa sortzen badira, zer zentzu izango luke Administrazioan software librearen banaketa bakar batek, erakundeen monopolio berri gisa? Gazteek ondo esaten dutenez, software librea "tuneatzeko" da, zentzu gutxi du inposatzeak.\nGnuLinEx erabiltzen duzu eguneroko bizitzan? Zer eman dizu beste sistema eragile batzuei buruz? Zer alderdi hobetuko zenuke?\nBai. Zalantzarik gabe, askatasuna eman dit. Hobetu beharrekoa da haien existentziari, eskuragarritasunari eta aukerei buruzko ezagutza orokorra.\nZer iritzi duzu estaldura-eremua unibertsitate-campusetik kanpo zabaltzeko Wi-Max ezartzeko Extremadurako Unibertsitatearen ekimen aitzindariaz? Haririk gabeko konexio mota horrek etorkizunik badu?\nHasieratik parte hartu eta lagundu dugun ekimen interesgarria. Interneten errazago eta merkeago sartu ahal izateak aurrera egiteko aukera gehiago emango digu. Espero dezagun ez dela bakarra, bada.\nExtremadura gnulinex-eu Internet-eu ordenador-eu software libre


Orain arte bi espezie kontsideratzen ziren, Craterellus tubaeformis eta Craterellus lutescens gaur egun espezie bakarra dela ikusten da. Bere izen herrikoiak “mendiko angula” adierazten duen bezala oso onddo preziatua da gure sukaldean. Onddo honen beste bereizgarri bat arrek ez dutela erasotzen da.\nArgazkia: Asier Uribeetxebarria\nEgilea: Antton Alberdi\nAzken eguneraketa: 2012/01/05\nDeskribatzailea: (Schaeff) Quél (1888)\nTamaina ertaineko onddo berezi honek 2-6cm-ko pileoa garatzen du. Hasieran ganbila da eta mameloi txiki bat izaten du. Heltzen den heinean zabaldu egiten da eta inbutu-itxura hartzen du. Ale zaharretan, inbutuaren zuloak bat egiten du estipeko hutsunearekin. Ertzari dagokionez hau mehea eta irregularra da. Kutikula gris-arrea da eta ehundura ximurra dauka.\nHanka zilindrikoa, barrutik hustua dagoena, behe aldean estuagoa izaten da. Azal leunak kolore horia-doratua izaten du. Izokin koloreko distirak izan dezake. Tamaina 3-9 x 0,5-2,6 cm bitartekoa.\nHimenoforo orriduna izaten du. Orriak tolestuak eta oso dekurrenteak izaten dira. Orri hauek lodiak, adarkatuak eta elkarrekiko bereiztuak izaten dira.\nMehea, elastikoa eta zuri-horixka da. Onddo honen haragia haukorra izaten da.\nEsporak eliptiko mukroidunak dira. Esporada krema kolorekoa edo hori-laranja izan daiteke. 10-12x7-9µm.\nUdazken eta neguaren hasieran aurki dezakegun onddoa da, beti ere leku hezeetan hazten da. Oso ohikoa da goroldioaren gainean ikustea. Hostozabalen eta koniferoen azpian azaltzen da.\nUdazkenean sortzen ditu perretxikoak.\nGure sukaldetan oso preziatua den onddo hau ez da oso ugaria. Zapore gozoa dauka eta aranaren antzeko fruta usain atsegina. Kontserbatzeko erreza da, nahikoa da hari batetik pasa araztea eta tokiren batetik eskegitzea, modu honetan onddoa lehortu egingo da eta denbora luzez usteldu gabe mantendu dezakegu.\nOnddo hau moztu egiten denean belztu egiten da eta orriek tinte lilak izaten dituzte, hala ere onddo hau jangarri ona da, beraz ez dauka garrantzi handirik nahasteak.\nOnddo honekin nahastea zailagoa da, nahiko kolore ezberdina baitute. Nahasmena zor dezakeena himenoforoko tolesdurak dira, antzera adarkatzen baitira. Onddo honen hanka gris-arrea da eta aran usain sarkorra dauka.


Pump track pista berria eraikitzeko lanak hasi dira Igartzan - Beasaingo Udala\nPump track pista berria eraikitzeko lanak hasi dira Igartzan\n1.300 metro koadroko eremua hartzen du eta 1.000 metroko luzera izango du pistak, ezaugarri hauek dituen Gipuzkoako lehena izango da\nAzpiegitura berri honek Igartzako kirol eremua berritu eta osatuko du eta honen erabilera areagotu\nBeasaingo Udalak erabilera gutxi duten eremuak indartzen jarraitzeko lanean etengabe jarraitzen du, akupuntura urbanoaren filosofiari eutsiz. Maiatzean udalbatza osoak onartutako esleipenaren harira, hasi dira Igartzako kirol eremuan skate parkea zena berritzeko lanak. Eraikiko den Pumptrack pista berriak, Igartzako kirol eremua berritu eta osatuko du. Orain arteko erabilera eskasa ikusita, hauxe indartzeko helburua du Udalak eta erreferentziazko toki bihurtu nahi da gurpilen gainean ibiltzen diren gailuentzat.\nBerritze lanek, oraingo skate pistak kentzen hastean hauen egoera kaxkarraz jabetzeko ere balio izan dute. Behin zaharra erretiratuta, hil honen bukaeran hasiko dira pista berriak eraikitzeko lanak. Pumptrack eremu berri honetan, adin mugarik ez da egongo erabiltzaileentzat eta bi pista ezberdin egingo dira, bata motza haurrentzat eta bestea luzeagoa gazte eta helduentzat.\nPumptrack eremuaren ezaugarriak\nHalako pista batean bizikleta, skate edo irristatzen den edozein gailurekin ibil daiteke. Bihurguneak, maldak eta trabak daude pistan eta gidariek halakoak gainditu beharko dituzte. Pumptrack pistan bizikleta, skate edo irristatzen den edozein gailurekin oztopoak gaindituz ibili daiteke. Erabilerari dagokionez, Kaskoa eta babesak eramatea beharrezkoa izango da eta haurrak helduek lagunduta ibili beharko dira. Motorra duten gailuak debekatuak egongo dira, baita bertan oinez ibiltzea, animaliak sartzea edo kontrako norabidean ibiltzea.\nLanak egiten ari den enpresa Pumptrack Park S.L.U. da eta aurrekontua 97.936,92 eurokoa izango da. Prezioaren barruan proiektua eta lanen egikaritzea daude. Lanek, eguraldia lagun, 3 asteko iraupena izatea espero da.


Hamaika Telebista, hamarkada bat baino gehiago zuri tokiko istorioak euskaraz helarazten | Euskaltel Blog\n2009ko otsailean, Hamaika Telebistak leiho berri bat ireki zuen zure telebistan, Bilboko eta inguruko istoriorik hurbilenak kontatzeko. Euskarazko kanal bat sortu zen, herrikoa, modernoa eta hiritarra; gero, Donostiara eta Iruñera iritsi zen, eta, duela gutxi, Gasteizera.\nEuskaltelek hasieratik lagundu die ibilbide horretan, gure hizkuntza babesteko konpromiso bera baitugu. Orain, 13 urteko emisioen balantzea egin digute.\nHamar urte baino gehiago da hasi zinetela. Nola sortu zen euskarazko telebista-kate bat sortzeko ideia?\nEuskarazko toki telebisten lizentziak esleitzera atera behar zirenean ikusi genuen komeni zela barruti bakoitzean euskarazko telebista bat behintzat bermatzea. Hori izan zen hasierako bulkada.\nNolakoak izan ziren lehenengo saio haiek?\nBilbon hasi ginen. Nahi genuen euskararen aldeko egitasmo berria Bizkaiko hiriburuan hastea nahi genuen, proiektu modernoa eta urbanoa izatea. Asko kosta zitzaigun jendea lortzea eta prestatzea, eta baita nahi genuen eredua irudikatzea. Lortu genuen Bilbon zeuden toki telebista erdaldunek baino irudi modernoago eta gaurkotuagoa eskaintzea. Oso intensoa izan zen. Nekeza.\nZenbat aldatu da urte hauetan guztietan?\nDena aldatu da. Analogikotik digitalera pasa da ekoizpen guztia. LTD emisioetatik zuntza eta internetera iragan da. Telebista aparailuak Smart bihurtu dira eta telebista ikusteko modua erabat aldatu da, telebista lineala baino nahieran kontzeptua indartu delarik. Hauekin batera erabat aldatu da negozio eredua. Publizitatea erori egin da telebista munduan. Azkenik, Sare Sozialak indartsu sartu dira eta ikus-entzunezkoak kontsumitzeko modu berriak sortu dira, etengabe formatu eta eskaintza berriak birpentsatzera behartzen gaituztenak.\nNolakoa izan da eboluzioa, zuen ustez?\nPositiboa hitz batean esateko. Baina gogorra. Oso gogorra gertatzen ari da baliabide gutxirekin hainbeste erronkari aurre egitea.\nZer da zailena tokiko telebista-kate batentzat egungo egoeran?\nDefinizio beretik hasi gaitezke. GiTB lokala da Beasainen. Aldiz, zer da lokala Bilbo Handia batean? ETB bera, kanpotik ikusita, tokiko telebista bat da. “Gertukoa” da bere oinarrietako bat. Hamaika Telebistaren kokapenak eta kontzeptuak gainditu egiten du herri baten gertutasuna eta ezin da izan ETB bezain autonomikoa.\nHorretaz gain, finantzaketa zaila dago. Ekoizpen lanabesak garai batean baino merkeagoak izan arren, jendea behar da telebista egiteko eta ez dago erraza finantzatzea.\nZuen helburua euskararen erabilera sustatzea eta gertuko telebista bat egitea da. Zergatik da hain garrantzitsua tokiko informazioa eta euskaraz ematea?\nGertutasuna eta euskara dira gure bereizgarriak eta gure altxorra. Fikzioan, Kirol evento handietan… beti egongo dira baliabide gehiagoko telebista handiagoak eta plataformak gure aurretik. Beraz, garrantzitsua da guretzat, eta egiten dugun lana oso garrantzitsua da ere euskal herritarrentzat, bestela apenas baitaukate ikusentzunezko eskaintzarik euskaraz.\nKultura, kirola eta eguneroko albisteak dituzue oinarri. Zein dira ikusleek gehien eskatzen dizkizueten saioak?\nGaurkotasunari eskaintzen diogu ahaleginik handiena. Albistegiak, magazinak eta zuzeneko ebentoak ekoizten ditugu eta hauek dira gehien eskatzen dizkigutenak. Aktualitatearen barruan, garrantzia berezia eskaintzen diegu kirola eta kulturari.\nZein dira Hamaika Telebistaren hurrengo erronkak?\nDagoeneko martxan daude Bilboko, Donostiako eta Iruñeko ekoizpen-zentroak, eta, 2021. urtearen amaieratik, Hamaika Gasteiz Telebista ere martxan dago. Honela, bertako aktualitateari hobeto heltzeaz gain, Legebiltzarrak eta Eusko Jaurlaritzak sortzen dutena ere hobeto jarraitu ahal izango ditugu.\nIpar Euskal Herriko berriemaleak ere iraunkortasunez ekarri nahi ditugu gure pantailetara.\nEdukien arloan zerbitzu eta entretenimendu saioak ere eskaintzen hasi gara KM0 sukaldaritza edota Txukuntzen moduko saioekin.\nGainontzekoan adimen artifiziala erabiliz ahotsa testu bihurtzeko egitasmo batean sartuta gaude, Euskaraz ikasten ari direnentzat interesgarri suertatuko delakoan.\nEuskaltelen izenean, eskerrik asko elkarrizketagatik eta urte hauetako guztietako entretenimenduagatik.\nEta orain, esan zuk: Hamaika Telebistako zer programa gogoratzen duzu kariño bereziarekin? Iruzkinetan irakurriko dugu zure erantzuna.


Iñaki Igerategiren atxiloketa salatu du Gipuzkoako Foru Aldundiko LABen atal sindikalak | LAB SINDIKATUA\nOharrak Zerbitzu Publikoak Iñaki Igerategiren atxiloketa salatu du Gipuzkoako Foru Aldundiko LABen atal sindikalak\nIñaki Igerategiren atxiloketa salatu du Gipuzkoako Foru Aldundiko LABen atal sindikalak\nIñaki Igerategi Lizarribar lankidea atxilotu dute bart Tolosako Suhiltzaile Etxean, bertan lanean ari zela. Polizia operazio berean atxilotu dute, baita ere, Juan Ignacio Otaño Ttinto.\nGoizeko 02:00ak aldera azaldu dira guardia zibilak Oriako Suhiltzaile Etxean, eta esku burdinak jarrita eraman dute Iñaki, laneko arropekin.\nBien etxeak eta garaje bat miatu dituzte ondoren, eta 09:30ak aldera Madrilera eraman dituzte ibilgailu banatan guardia zibilek.\nAtxilotuen eskubideak ez urratzea eskatzen dugu. Izan ere, oso kezkatuta gaude atxilotuei inkomunikazio garaian eman diezaieketen tratuaz, besteak beste. Gogora ekar ditzagun, esate baterako, Euskal Memoria fundazioaren datuak: azken 50 urteetan, 35.000 bat euskal herritar atxilotu dituzte eta horietatik 10.000 bat torturatu dituzte.\nAtxilotzea, errugabetasunaren printzipioa ukatzea, inkomunikatzea eta torturatzea ez da, noski, gatazka konpontzeko metodorik aproposena. Metodo agortua da, atzera begirakoa, gatazka zalea. Euskal gizarteak beste bide-orri bat aukeratu du, aurrera begirakoa.\nGure elkartasuna adierazten diegu atxilotuei eta horien senideei, eta atxilotuen aldeko mobilizazioetan parte hartzeko deia egiten diegu Gipuzkoako Foru Aldundiko langileei. Hitzordua, gaur arratsaldeko 19:30ean, Andoaingo Zumea Plazan.\nDonostian, 2012ko otsailaren 21ean


Pestizidekin ekoitzitako barazkiak gustuko ez badituzu, prezio merkeagoan saldu ahal izateko langileak esplotatzea gaizki iruditzen bazaizu, milaka kilometrora ekoitzitako jakiek zure inguruko nekazaritzaren gainbeheran duen eraginak kezkatzen bazaitu, hau guztia gaizki iruditzen bazaizu eta hau ekiditeko zerbait egin nahi baduzu, Lur Denoken zure moduko ehunka pertsona gaude.\nLur Denok Ner Groupeko proiektu bat da, 300 bazkide dituena eta duela 3 urtetik %100 ekologikoak eta gertukoak diren elikagaiak ekoitzi eta banatzen dituena.\nBaratze bana daukagu Astigarraga eta Ajangizen. Bertan, barazkiak ekoitzi, 300 oiloko oilategia, fruta-arbolen saila eta gure kontserbak egiten ditugu. Web-orri baten bidez, guk ekoizten ez ditugun elikagai ekologikoak erosteko aukera eskaintzen dugu. Azkenik, denda sare bat ere badugu, Hurbilekojalea Dendak, erosketa modu ekologiko eta gertukoan egin ahal izateko.\nAstero, Bizkaia eta Gipuzkoan 150 saskitik gora banatzen ditugu barazki, arrautza eta kontserbekin: tena guk ekoitzitakoa, ekologikoa eta sasoian sasoikoa.\nZERGATIK EROSI LUR DENOKEN?\nGure saskiak jasotzen dituenak, badaki ez dela jasotzen duen barazkiengatik bakarrik ordaintzen ari. %100 ekologikoa den produktu bat izateagatik ordaintzen du, gure lurretan landutako produktu bat izateagatik ordaintzen du, ordutegi eta soldata duinak dituzten pertsonek egiten dute lan baratze horietan. Azken finean, bere ekarpena egiten ari da, mundu hau bidezkoagoa, jasangarriagoa eta gizatiarragoa izan dadin.\nUztailaren 1etik aurrera, Bilbon bizi zaretenon eskura jarriko dugu “saski berezia”: 30€ren truke, Ajangizko baratzean ostegun goizean bertan jasotako barazkiak jaso eta arratsaldez entregatuko dizkizuegu, zuen etxean, saski bikain bat, barazki, arrautza eta kontserbekin. Gainera, Bilboko banaketa BiRick (bizikleta bidezko banaketa Zerbitzua) bidez egingo dugu, prozesua bere osotasunean gertukoagoa eta ekologikoagoa izan dadin.\nEZ UTZI BIHARKO, EKIN ORAINTXE, EGIN ZAITEZ LUR DENOKEKO BAZKIDE!\nJar zaitez gurekin harremanetan bezeroak@lurdenok.com helbidearen bidez, eta xehetasun guztiak emango dizkizugu.


Eramaileak: marzo 2015\n2014/2015eko Eskolako LELOa: Sormen ebanjelikoaren ERAMALEAK izan gaitezen. Seamos PORTADORES de creatividad evangélica, esto es, seamos PORTADORES de RESPETO, de PAZ, de SOLIDARIDAD, de UNIDAD, de IGUALDAD, de ALEGRÍA, de GRATITUD, de ... / ERRESPETUA, PAKEA, SOLIDARITATEA, BATASUNA, ALAITASUNA, ESKER ONA... gure egunerokotasunean BIZI ditzagun.\nKoloreen munduan, bakoitzak bere izaera du. Adibidez berdea esperantzaren sinboloa da. Koloreen munduan arazoak sortzen direnean eta gehiegi konplikatzen direnean, Berdeak esaten die “ez galdu esperantza; galtzen ez baduzue, edozer konpondu daiteke”. Eta honen jarrerari esker, energia positiboaz kargatzen dira eta arazoak konpontzen dituzte.\nBestalde horia da. besteak elikatzea gustatzen zaio, eta horregatik zerealetan bizi da gehienbat. Hala ere, luzaroan oso gaizki banaturik darama. Lurralde batzuetan gehiegi dagoen bitartean, besteetan ez da iristen.\nKolore laranjak berriz, beroa igortzen du. Gainontzeko koloreak hotzez daudenean, beregana hurbiltzen dira berriro goxo-goxo sentitzeko. Eta hau gertatzen da laranja Eguzkian bizi delako.\nGero marroia dago, oso gaizki sentitzen dena. Zeren norbaiti zerbait gaizki ateratzen zaionean “que marrón” esaten dute. Eta horregatik koloreen munduan ere zerbait gertatzen denean kolore marroiari botatzen diote errieta. Horregatik, kolore marroia basora joan zen bizitzera lasai-lasai. Eta orain beste koloreak urduri daudenean, berarengana joaten dira lasaitzeko.\nGorria beti gelditu ezinik dabil. Beti arazoetan sartzen oso bihurria delako. Arazo mota guztietan topatu dezakegu, politikoetan, etxekoetan, maitasunean. Eta hori da oso bizia delako, gure bihotzetan bizi baita.\nEzin ditugu beltza eta txuria ahaztu. Beti elkarrekin doaz, beraien bizkarrak itsatsirik daude eta. Orduan, siamesak direnez, aprobetxatzen dira besteei adarra jotzeko, bata bestearengatik etengabe aldatuz. Baino ez dute inoiz gezurrik esaten. Beraiek badakite gauza on guztiek badutela zerbait txarra; eta txar guztiek ere, beti dakartzatela zerbait ona; argia eta itzala bezala.\nEta ezin genituen arrosa eta urdina ahaztu! Oso kolore maitekorrak, ausartak, indartsuak eta eskuzabalak ziren. Baino historian zehar kolore arrosari pentsatzea eta erabakiak hartzen debekatu diote. Eta urdinari ordea, negar egitea eta beldurra izatea debekatu diote. Gainera, horretaz gain, arrosari esan zioten “zu beti panpinekin jolastu behar zara”; eta urdinari ordea “zu beti baloiarekin”. Baino egia esateko urdinari panpinak gustatzen zitzaizkion eta arrosa primeran pasatzen zuen futbolean.\nHorregatik ezkutatzen ikasi zuten eta beraien jolasak elkartrukatzen ere. Pentsatu nahi zutenean, pentsatzen zuten; negar egin nahi zutenean, negar egiten zuten.\nBaino horrelakoetan koloregabeak iristen ziren esanez: “urdina, utzi negar egiteari eta baztertu panpinak” “eta zu arrosa, baloia ezta ukitu ere eta ez hainbeste pentsatu”. Eta horrela urteak eta urteak pasa ziren; menderik mende.\nAzkenean gure bi kolorean beldurrez egoten nekatu ziren; beraiek beraien izaera propioa izan nahi zuten, ez inposatutako bat. Eta horrexegatik egun batean koloreen mundutik ihes egin zuten. Urdina oso beldurturik zegoen; baino arrosak ideia bikaina izan zuen “zergatik ez gara gu biok nahasten?”.\nEta hala izan zen. Nahastu eta kolore MOREA sortu zuten. Honenbestez morea oso kolore maitekorra eta eskuzabala da. Gainera besteei laguntzen atsegin du. Oso kolore azkarra eta ausarta da. beldurra duenean negar egiten du; baino segituan pasatzen zaio. Futbolera jolastu nahi duenean, baloiarekin ibiltzen da; eta panpinekin nahi duenean, hauekin ibiltzen da. nahi duena egiten du; besteek pentsatzen dutena inporta ez diolako.\nHorregatik morea libre izan nahi duten pertsona guztietan bizi da.\n- Zein da ipuinetik gehien gustatu zaizun kolorea?\n- Zeinekin identifikatu zara?\n- Uste al duzu neskak eta mutilak desberdinak direla?\n- Zer gertatzen da mutil batek panpinekin jolasten bada? Eta neska bat futbolean?\nPublicado por pastoralcolegioelpilar en 2:38 No hay comentarios:\nBideoa: SOMOS IGUALES y DIFERENTES\nAurreko asteetan landu dugun bezala, berdintasuna gure bizitza alor guztietara zabaltzea gustatuko litzaiguke. Ez bakarrik neska-mutilen artean. Baizik eta, arraza desberdinen artean, familia eredu desberdinen artean, maila sozio-ekonomiko desberdinen artean, ikasketa maila desberdinak dituzten pertsonen artean…\nHorregatik oso bideo labur batzuk ikustea proposatzen dizkizuegu. Horietan berdintasuna eremu desberdinetan ikusteko aukera izango dugu. Guk 5 sketch aukeratu ditugu. Baino youtube sartu ezgero gehiago daude; bilduma bat baita.\n- Zer erakutsi nahi ziguten aurreko bideoek?\n- Zuek uste duzue gure inguruan egoera horiek normaltzat hartzen ditugu?\n- Norbait desberdina denean normal tratatzen dugu?\n- Zer egin dezakegu guk gure inguruan berdintasunaren alde?\nPublicado por pastoralcolegioelpilar en 13:36 No hay comentarios:\nKeinua: HISTORIako EMAKUMEAK\nPublicado por pastoralcolegioelpilar en 6:10 No hay comentarios:\nZer da berdintasuna? Guztiak berdinak al gara? A ze galdera zaila bi hauek. Alde batetik desberdinak gara, pertsona bakoitza izaera desberdina duelako eta gauza ezberdinak gustatzen zaizkigulako. Eta gainera hori da aurreko hilabetean zehar landu genuena abilezien balorearekin. Baino esan beharra dago, azken batean pertsona guztiak pertsonak garela eta eskubide berdinak ditugula.\nGaur egun oraindik desberdintasun handiak daude eskubideei dagokionez. Adibidez, ez da berdina Irunen bizi den mutil bat edo Afrikako herrialde pobre batean bizi den mutil bat. Zoritxarrez ez dituzte eskubide desberdinak. Eta zuen ustez legezkoa da eskubideak jaio garen tokiaren araberakoak izatea? Horregatik, hilabete honetan zehar berdintasunaren alde egin nahi dugu.\nBaino berdintasunaren hitza, askoz ere zabalagoa da. Datorren martxoaren 8an Emakumearen eguna ospatzen da. eta egun hau zergatik ospatzen dugun galdetuko duzue. Ba erantzuna erraza da, emakumeak oraindik eskubide berdinak ez dituztelako toki guztietan. Aurrera pausu handiak eman dira historiako azkeneko urteetan zehar, baino leku askotan oraindik eskubide asko falta zaizkie. Begiratu zuen ingurura; desberdintzen zaituen zerbait ikusten duzue? Guretzako guztiak zarete ikasleak; ez du inporta neska edo mutilak izatea.\nOraindik askotan entzuten dugu neskak eta mutilak desberdinak garela. Adibidez: panpinak eta arrosa kolorea nesken kontua dela; urdina eta futbola mutilen gauzak direla; neskak negartiak direla edo mutilak ausartak. Baino ez dugu uste hori egia denik. Pertsona bakoitza desberdina da eta hori den bezalakoa onartu behar dugu. Beraz, hilabete honetan zehar gustatuko litzaiguke desberdintasun horiek baztertzea eta denak elkarrekin egotea. Ez du inporta neska edo mutila izatea, azkarra edo motela, dibertigarria ala aspergarria, pobrea ala aberatsa… Guztiak gara berdinak.\nPublicado por pastoralcolegioelpilar en 2:24 No hay comentarios:\nNoticias Compañía de María


2020-05-05 - Urola Kostako Hitza : Urola Kostako Hitza\nTerrazen handitzea banan-banan aztertzen dabil Azkoitiko Udala\nAzkoitiko Udala kasuz kasu ari da aztertzen tabernetako terrazen handitzea irekierari begira. Ahal den neurrian, eta betiere segurtasun distantziak bermatuta, terrazen edukiera handitzen ahaleginduko dela jakinarazi du.\nEz dute COVID-19 kasu positibo berririk baieztatu eskualdean azken orduetan\nAraban, Bizkaian eta Gipuzkoan 12.251 lagunek jaso dute senda-agiria, baina Eusko Jaurlaritzak ez ditu sendatutakoen herriz herrikako datuak ahalbidetzen, beraz, ezin da jakin gaur egun zenbat lagun dauden kutsatuta eskualdean.\nAurtengo eta hurrengo urteko errenta aitorpenak, teknikari baten ikuspegitik\nApirilaren 6an abiatu zuen Gipuzkoako Foru Ogasunak 2019ko errenta aitorpena egiteko kanpaina. Inoiz baino proposamen gehiago bidali ditu, 257.714, eta errenta online egitera bultzatu du bideo tutorialak eskainiz. Aitortzaileen zalantzak telefonoz argitzen dituen teknikari zarauztar batek hainbat aholku, informazio eta iritzi eman du aurtengo kanpainaz, eta hurrengoaren zailtasun batzuk gogorarazi ditu.\nEtxeko langileek eta aldi baterako aritutakoek subsidioak eska ditzakete\nGaurtik aurrera eska ditzakete laguntzak horiek, Espainiako Gobernuak jada argitaratu baititu ebazpenak Espainiako Aldizkari Ofizialean. Etxeko langileek kotizazio oinarriaren %70a eskuratu ahal izango dute koronabirusak eragindako ondorioengatik. Aldiz, aldi baterako langileek, 430 euroko laguntza eskuratu ahal izango dute behin.\nEzohiko irudiak utzi ditu Azpeitiko astearteetako azokak


-Esadazu euskaraz-, familientzako kanpaina berria\nFamilientzako ‘Esadazu euskaraz’ kanpaina bultzatuko du euskara zinegotzigoak guraso izan berri direnen artean, jaiotzatik bertatik euskararen alde egitearen garrantzia azpimarratzeko. Sentsibilizazio kanpaina horren leloa, esan bezala, ‘Esadazu euskaraz’ da eta Bizkaiko udal zerbitzuetako teknikarien elkarteak, Alkarbidek, bultzatu du. Ekimenak EUDELen, Bizkaiko Foru Aldundiaren eta Eusko Jaurlaritzaren babesa ere badu. Kanpaina honen bidez hemendik aurrera udal euskara zerbitzuak Ermuko Erroldan seme-alaba bat inskribatzen duenari opari bat egingo dio. Opari xume hori jaioberrientzako adur-zapia eta otar-poltsatxo erabat praktikoak dira eta, horiekin batera doa, zinegotziaren eskutitza, hainbat gomendio jasotzen dituen hiru orrikoa eta udal liburutegiak gomendatutako liburu eta materialen gida bat.\nEskutitzean esaten denez “euskara Euskal Herriko hizkuntza izanda ere, galtzen joan da urteetan. Oraintsu arte babes ofizialik izan ez duenez, batik bat, familia barruko transmisioari esker iraun du. Belaunaldiz belaunaldi eta ahoz ahoko transmisio horrek gaur egun ere garrantzia itzela dauka. Izan ere, familia bidezko transmisioa dugu, zalantza barik, hizkuntza jasotzeko modu natural, aberats eta eraginkorrena. Egia da euskararen transmisioa familiaren esparrua gainditu eta gizartearen beste arlo batzuetara (eskola, telebista, aisialdia, …) zabaldu dela eta, beraz haurra ez da bakarrik etxean hezten. Baina horiek ez diote garrantzi apurrik kentzen, inolaz ere, familia bidezko transmisioari. Hizkuntza familian ikasi duten haurrak izan ohi dira euskaraz ondoen jakin eta arrunten erabiltzen duten helduak.\nHorregatik guztiarengatik, eskutitzean seme-alabak euskalduntzeko prozesuan onuragarri izango diren hainbat aholku ematen dira. Proposatzen direnen artean, euskararekiko jarrera proaktiboa edukitzea, ikasi eta hobetzen saiatzea edo haurrak euskarazko lerro eta ikastetxeetan matrikulatzea. Erabaki horiek onuragarriak izango direla azpimarratzen da; ‘etorkizunean umeak eskertuko digutena, gaurko erabakia biharko aukera da eta”. Kanpainaren eduki zehatza aztertzeko, ikus hiru orrikoa beheko informazio gehiago atalaren bidez.


Krisialdia eta kooperatibak, mintzagai Sustatu.eus - Teknologia albisteak\nKrisialdia eta kooperatibak, mintzagai\nAZK - Gizabidea Fundazioa\n2008-11-24 : 09:11\nIa mundu osoa astintzen ari den krisialdiaren aurrean, kooperatibek eman beharreko erantzunaz hausnartzeko aukera paregabea eskainiko digu aurtengo Arizmendi Topaketak ekitaldiak. Datorren ostegunean, hilak 27, izango da, 18:45etan, Mondragon Goi Eskola Politeknikoko Areto Nagusian, Arrasaten.\n"Kooperatibak mundu mailako krisialdiaren aurrean: erantzukizunak eta aukerak etorkizuneko merkatu globalean" izenburua dauka Gizabidea Fundazioak antolatutako hitzaldiak, eta bi zati izango ditu.\nBatetik, Lanki Institutuko Joseba Azkarragak eta Larraitz Altunak "La experiencia cooperativa de Mondragón. Una síntexis general" liburua aurkeztuko dute; ondoren, George Cheney irakasle estatubatuarrak ekitaldiaren izen bereko hitzaldia emango du.\nGeorge Cheney komunikazio irakaslea da AEBetako Utah-ko unibertsitatean eta Arrasateko esperientzia kooperatiboa aztertu du gertutik. Esaterako, Values at Work: Employee Participation Meets Market Pressure at Mondragon saiakeran, Mondragon kooperatibek beren demokrazia, berdintasun eta elkartasun balioei eusteko egiten duten borroka aztertzen du, merkatu globalean lehiatzen diren bitartean. Cheney, gainera, erakundeen aholkularia dugu askotan herrialde askotan (Danimarka, Espainia, Herbehereak, Mexiko, Kolonbia eta India) eta Mondragon Unibertsitateko Lanki Ikertegiarekin elkarlanean aritu da hainbatetan.


Rivabellosa | Erriberabeitiko Udala\nOrdokian dago, Baia eta Zadorrak ibaiek Ebro ibaiarekin bat egin baino lehen sortzen duten lur-mihian. Altitudea 482 metrokoa da. Rivabellosa Erriberabeitiako hiriburua da, eta bertan daude zerbitzu publiko orokorrak; hori dela eta, aldatu egin da landa irudia, eta partzialki urbanizatuta dago gaur egun. Eremu publikoak, lorategiak, espaloiak eta plazak dira horren isla. Kaleen eskemak antzinako bide-sarean du jatorria: ekialde-mendebalde eta iparralde-hegoalde ardatzetan. Foruen plaza da erdigune neuralgikoa eta bertan, udaletxea eta San Martin plaza txikia nabarmendu behar dira; plaza horretan zegoen antzinako parrokia. Mirandako foruak islatzen duen bezala, antzinako hiru bidetan daude antolatuta kaleak. Eraikinak sare horretara lotuta daude eta etxadi osoak osatzen dituzte, kanpoaldeko eremuetan izan ezik, nekazaritza-lurrak baitaude, eta irizpide funtzionala da nagusi.\nRivabellosaren antzinatasunari dagokionez, Mirandako foruak, Alfontso VI.a erregeak emandakoak, 1099. urtean aipatzen du. Arreta berezia merezi du Arabako Anaiarteen prokuradoreek batzar bat bertan egin izanak, funtsezkoa izan baitzen Arabako egungo lurraldea batzeko. Batzarra 1463. urtean izan zen. Erdi Aroanlautada eta itsasoa batzen zituen ibilbide baten –erromatarra agian– parte zen Rivabellosa, eta erromesek Santiagora bidean egiten zuten trazatu batekin bat egiten zuen. Hori dela eta, elizak, ermitak eta gaixoak eta behartsuak hartzen zituzten ospitaleak zituen, baita benta-etxeak ere, dirudunek atseden hartzeko erabiltzen zituztenak.


BM: Antxoak nola garbitu\nAntxoak nola garbitu\nAntxoa mantenugaiz betetako arrain urdin goxoa da; batez ere Omega 3 gantz-azidoak eta balio biologiko handiko proteinak ditu. Kontsumitu aurretik, gutxienez 48 orduz arraina izoztuta edukitzea komeni da, anisakis parasitoa saihesteko.\nBehin hori egin ondoren, antxoak behar bezala garbitzeko, honako urrats hauek jarraitu besterik ez da egin behar: kendu burua eta erraiak; ireki erditik (liburu bat bailitzan), eta kendu erdiko hezurra.\nAmaitzeko, pasa itzazu ur hotz zurrustaren azpian, eta kozinatzeko prest daude. Odol guztia aska dezaten, ur-izotzez betetako bol batean 15-20 minutuz edukitzea da truku on bat.\nAhabia Erretilua (250 g) 3,59 €\nTxuleta Txahala 16,90 € / KILO


Flandria eta Euskadiko eragileak elkartu dira bi herrialdeen arteko kultur harremanetan sakontzeko | Etxepare Euskal Institutua\nFlandria eta Euskadiko eragileak elkartu dira bi herrialdeen arteko kultur harremanetan sakontzeko\nFlandiar eta euskal sortzaileen arteko elkar topaketa profesionalak antolatu ditu Etxepare Euskal Institutuak, horien arteko ezagutzea areagotzeko, kultur trukaketak sustatzeko eta kultur erakusleihoak eratzeko helburuarekin. Arte eszenikoen, zinema eta ikus-entzunezkoen, literaturaren, musikaren, artearen eta hizkuntzaren alorreko hamabost flandriar eragile bilduko dira Gasteiz, Donostia eta Bilbon antolaturiko jardueretan astelehenetik asteazkenera, hau da, hilaren 15etik 17ra. Lan bilerak egiteaz gain, hainbat jarduera kulturaletan ere parte hartuko dute.\nIrene Larraza Etxepare Euskal Institutuko zuzendariarekin elkartu ostean, Iñigo Urkullu Lehendakariak harrera egin zien astelehenean Lehendakaritzan. Hizkuntza, kultura eta sormen industrien alorreko 15 erakundetako ordezkariek Gasteiz, Donostia eta Bilbon egingo diren kultur topaketa profesionaletan hartuko dute parte, 30 euskal eragile ingururekin batera.\nEragileokin batera bertaratu da Euskal Herrira Jan Jambon Flandriako ministro-presidentea. Izan ere, elkar ulertzeko memorandum berria sinatu zuten (MoU) Urkulluk eta biek astelehenean, 2015ean sinatu zuten lankidetza-akordioa indartzeko. Euskadik eta Flandriak orain arte izan dituzten lankidetza-esparruak errepasatu zituzten, eta bi lurraldeek dagoeneko lankidetzan ari diren arloen balantzea egiteko ere balio izan zien topaketak, hala nola kultura- eta sormen-industriak, bioteknologia, adimen artifiziala, klima-aldaketa edo turismoa. Lan-eremu berriak aztertu zituzten, digitalizazioa eta zibersegurtasuna, besteak beste. Gainera, pandemiaren ondoriozko egoerari eta etorkizuneko aurreikuspenei buruzko ikuspegia partekatu zuten bi presidenteek.\n“Flandes eta Euskadi integrazio europarrarekin konpremitutako bi errealitate nazional gara”, adierazi du lehendakariak. Flandriak Quebec eta Eskoziaren lekukoa hartuko du.\nKultur topaketa profesionalak\nAstelehenean hasi eta asteazkenera arte, eragileek aukera izango dute ezagutzeko euskal hiriburuko Santa Maria katedrala, Donostiako Tabakalera, Chillida Leku, Artium, Guggenheim eta Arte Ederren museoak, Albaola Itsas Faktoria edota Azkuna Zentroa, besteak beste.\nElkar ezagutzea areagotzeko, bi herrialdeen arteko kultur trukaketak sustatzeko, bi aldeetako sorkuntza eta hedapena bultzatzeko, esperientzia eta ezagutza trukatzeko, eta kultur erakusleihoak eratzeko helburuarekin antolatu ditu Flandria eta Euskadiko kultur eragileen arteko topaketa hauek Etxepare Euskal Institutuak.\nGuztira, arte eszenikoen, zinema eta ikus-entzunezkoen, literaturaren, musikaren, artearen eta hizkuntzaren alorreko hamabost flandiar eragile, publiko zein pribatu, eta hogeita hamar bat euskal eragile bilduko dira Gasteiz, Donostia eta Bilbon antolaturiko jardueretan.\nFlandriako eragileen artean daude: Cirklabo, COMAV / FeBeME-BeFEM, Constant: Association for Art and Media, Cultural Department of the City of Leuven, Curating the Young, Flanders Arts Institute, Flanders Literature, Hiros, LLS Paleis, Mama’s Open Mic, Nadine & BYSTE, Out of Sight, SoundImageCulture – SIC, eta Z V E Z D O L I K I ensemble.\nHaiekin elkartuko diren euskal kultur eragileen zerrenda osatzen dute, bestalde, Artekale, ADDE Euskal Herriko Dantza Profesionalen Elkartea, Albaola Itsas Kultur Faktoria, Artium Museoa, Asociación de Escritores de Euskadi - Euskadiko Idazleen Elkartea, Azkuna Zentroa, Bilbao Fine Arts Museum, Bitamine Faktoria, Dantzaz, Danzalava, Deabru Beltzak, Duo Olaia & Gilles, Eremuak, Eskena, Etxepare Euskal Institutua, Euskal Editoreen Elkartea, Euskal Irudigileak, Eusko Jaurlaritza Kultura eta Hizkuntza Politika Saila, Fundación Catedral Santa María, Gremio de Editores de Euskadi / Euskadiko Editoreen Elkartea, Mari Zaunka 46, MIE Musika Industriaren Elkartea, Musika Bulegoa, Musikari, Okela, Tabakalera eta Zirkozaurrek.


kritiken hemeroteka » Belarraren ahoa edo irudimenaren mintzoa\nBelarraren ahoa edo irudimenaren mintzoa Mikel Aierbe / Luma berrien eleak, 2005-05\nBitxia da Belarraren ahoaren abiapuntua; Adolf Hitler, Europa mendean hartu ondoren, itsaso zabala zeharkatuz doa Manhattanen jabe egitera, Charles Chaplin preso harturik. Ibilbide bera egin zuen Olivier Legrand-ek, 1886an Frantziatik New Yorkera Askatasun Anderea garraiatzen zuen itsasontzi bateko sotoan, polizoi. Ezin esan abiapuntua behintzat bitxia ez denik.\nMunduak geruzatan eraikitzen direla irakur daiteke Harkaitz Canoren liburu berrian, gauzak gauzen barruan eta mundu txikiak mundu handiagoen baitan harilkatzen direla. Horixe bera da Belarraren ahoan eskaintzen dena, irudimena eta ironia oinarri dituen mundu txiki eta geruza berezi bat.\nIrudimen eta ironia dosi handia behar baita Adolf Hitlerri gizon txikia deitzeko; edota Charles Chaplin gupidagabe torturatu eta zine mutuko komediantea egoera negargarri batean kokatzeko, edota Askatasun Anderearen koroa polizoi baten sehaska eta aldi berean kaiola bilakatzeko… Izan ere, hitzak baltsamo balira bezala erabiltzen ditu hainbat pasartetan Canok, beste zenbaitetan hitz horien atzean irakurlea aztoratuko duten labankadak ezkutatuko diren arren.\nEta hitzak indartzeko irudiez baliatzen da idazlea, hitzez eraikitako irudiez. Benetako irudi eta keinu poetikoak aurkitu daitezke Belarraren ahoa liburuan; idazmakinak, etxeorratzak, eskuizkribuak… mundu eta geruza txikien protagonista bilakatzen dira. Adibide bat aipatzearren, tortura gelako idazmakinaren eszena dugu, hitz guztiak bere baitan izanik ere mutu dirauen idazmakinarena hain zuzen.\nJolasa du ardatz Canoren liburuak, esan bezala irudimena eta ironia baititu oinarri Belarraren ahoak. Liburuko sarreran esaten den bezala, beti baitaude bi film (edo bi liburu); idazten dena eta bidean gelditzen dena. Bigarrena izaten omen da onena, ia beti. Eta letra larriz idazten den Historiako gertakariekin ere berdin gertatzen omen da: hainbat aldibereko xendra daude, eta irudimenarekin baino ezin ditugu denak eskuaretu… Irudimena eta ironiarekin mundu eta geruza txikiak sortuz agian.


Zazpi idazle arabarrek osatutako liburuxkaren irakurraldia, zuzenean - Araba - Alea.eus\nZazpi idazle arabarrek osatutako liburuxkaren irakurraldia, zuzenean\nErredakzioa 2019-12-03 09:00\nEuskararen Egunaren harira, zazpi idazle arabarren idazlanez osatutako ALEA. Arabako pasarteak liburuxka berezia aurkeztuko da abenduaren 3an. 10:00etatik aurrera, zuzenean ikusteko aukera egongo da.\nEuskararen Nazioarteko Eguneko ospakizunak aitzaki, asteroko albiste zurrunbilotik fikziorako jauzia egin du Arabako ALEAk. Bertako idazleen eskutik, asteroko erreportaje eta elkarrizketek literaturari egingo diote lekua 218. zenbakian, idazlan laburrez osatutako liburuxkarekin.\nIban Zaldua, Karmele Jaio, Katixa Agirre, Mikel Ayllon, Beñat Goitia, Elisa Rueda eta Edu Zelaieta idazleen eskutik, pasaia, istorio eta gogoeta desberdinetan murgilduko da irakurlea, Jon Gil ilustratzaileak sortutako irudiek lagunduta. Iraultzak, sexuak, segregazioak, aniztasunak, naturak, hitzak eta euskarak berak ere eramango ditu irakurleak batetik bestera.\nOihaneder Euskararen Etxean egindako ekitaldian, zazpi idazlanen irakurraldi publikoa egingo da, 10:00etatik aurrera, beste hainbeste lagun ezagunen eskutik; kultura, kirola eta gizarte arloko hamalau lagunek irakurriko dituzte, euskal komunitate pluralaren erakusgarri.\nIrakurraldira gerturatzeko aukerarik ez dutenek, baina, idazlanak etxean jasotzeko aukera izango dute, liburuxkaren banaketa zabala egingo delako hurrengo egunetan, ALEAren harpidedunei eta ezohiko guneetan ere bai.\nLiburuxka eta irakurraldiaren bitartez, "euskal komunitatea bizirik" dagoela nabarmendu nahi du ALEAk. "Bertako kultur sorkuntzaren balioa azpimarratu eta lankidetza zein kolaborazioan oinarritutako lanaren emaitzak zein oparoak izan daitezkeen irudikatu nahi dugu", adierazi du Aritz Martinez de Luna ALEAren zuzendariak.


AGIren 2019ko azken hiruhilabeteko ekintzak\nUdako Jardunaldiak Gipuzkoako udalerrietan\nUztailean hainbat udalerri bisitatu ditugu\nARTILEAkin artilea tailerra\nLarunbatean tailer berri bat egin genuen: harrapakariak artilearekin\nUrnietako Magale Ikastetxean sentsibilizazio-jardunaldiak\nI.I Jardunaldia- Apirilak 29, 5.maila\nIII. Jardunaldia- Apirilak 30, 2. eta 4. mailak\nIV. Jardunaldia- Maiatzak 16, 3. maila\nSentsibilizazio-jardunaldiak Gipuzkoako ikastetxeetan\nHiruhileko honetan, hainbat ikastetxetara joan gara, eta gure Sentsibilizazio Jardunaldiak antolatu ditugu.\n27.04.2020\taudioliburuak doan\nHoy os traemos un pequeño regalo para el confinamiento! Gehiago irakurri\n21.04.2020\tNazario Sanchez-i Elkarrizketa\nGaur, Nazario Sánchez gure kolaboratzaile asturiarrari elkarrizketa egin…\n16.03.2020\tOHAR GARRANTZITSUAK - KORONABIRUSA\nOHAR GARRANTZITSUAK - KORONABIRUSA:\n- COVID19 dela ezarritako…\n23.12.2019\tAGIren 2019ko azken hiruhilabeteko ekintzak\nHiruhilabete honetan ekintza eta jardunaldi hauetan parte hartu dugu. Gehiago irakurri\n22.04.2020\tKontaktua COVID egoeran\nE-mail bat ere bidal dezakezu (sakatu 'GEHIAGO IRAKURRI' hemen azpian) Gehiago irakurri\n31.03.2020\tSentsibilizazio-jardunaldiak Gipuzkoako ikastetxeetan\nHiruhileko honetan, hainbat ikastetxetara joan gara, eta gure…\n04.02.2020\tARTILEAkin artilea tailerra\nLarunbatean tailer berri bat egin genuen: harrapakariak artilearekin Gehiago irakurri\n30.07.2019\tUdako Jardunaldiak Gipuzkoako udalerrietan\nUztailean hainbat udalerri bisitatu ditugu Gehiago irakurri\n05.06.2019\tKirol-jardunaldia Decathlon-en\nDuela egun batzuk kontatu genizuen bezala, atzo Donostiako Dekathloiko…\nHiruhilabete honetan ekintza eta jardunaldi hauetan parte hartu dugu.\nHiruhilabete honetan ekintza eta jardunaldi hauetan parte hartu dugu:\n~ “Elkartasun aleak” erakusketa\nIrailaren 17tik urriaren 27ra, Egia Pasealekuan, Gipuzkoa Solidarioan sartuta dauden elkarteei buruzko informazioa.\n~ Workshop “Euskadiko Ikusmen Urritasunaren mendekotasuna”. Gasteiz, urriak 8\nEdelman eta Orcam erakundeak antolatutako topaketa Ikusmen Urritasuneko profesionalekin.\n~ ADECCO Fundazioaren III. topaketa. Urriak 9\nGipuzkoako Desgaitasun ziurtagiria duten pertsonen atxikitutako erakundeen lantaldearen parte-hartzaileak gara, bere lan bizitza, babestutako enplegua, lan-baldintzak… hobetzeko helburuarekin.\n~ III Jardunaldia Indarkeria matxista nerabezaroan. Urriak 23\nDonostia Udaleko Berdintasun eta Gazteria sailetik antolatutako jardunaldi honetan, LGTBIQ+ pertsonen harrera eta ongizateari buruz izan da, konkretuki transexualitateari buruz.\n~ ‘Elkartuz: Desgaitasuna, eskubideak eta inklusioa’ Kongresua.\nAzaroaren 7an eta 8an 40. Urtemugarengatik Elkartu antolatutako Nazioarteko Kongresuan parte hartu dugu.\n~ Lizardi Proiektua: Zarautzeko Irisgarritasuna eta Ikusmen Urritasuna. Azaroak 13\nIrisgarritasuna proiektua Zarautzeko Lizardi institutuko ikasle lan taldearekin kolaboratzen eta aholkua eskaintzen dugu. 3D inprimagailuekin hainbat tresna sortu Zarautzen ikusmen urritasunen irisgarritasuna hobetzeko Proiektuaren helburua da, adibidez, tren geltokian, eraikuntza publikoetan, etab.\n~ Hitzaldia: “Ikusmena: Bere eragina ikasketa prozesuan”. Azaroak 13\nFrancisco Zunzunegi optiko-optometristak emandako hitzaldia Magale ikastetxearen gurasoentzat.\n~ Jardunaldia “Nola prebeni dezakegu haur eta nerabeekiko sexu-abusua?”\nAVAIM Elkarteak Azaroaren 15ean Tabakaleran antolatutako Jardunaldia.\n~ Jardunaldia ‘Jarduera fisikoa eta Autismoaren Espektroa Nahasita’. Hondarribia, Azaroak 30\nGipuzkoako Kirol Egokituen Federazioa eta Gautena antolatutako Jardunaldia, kirolean esku hartzeko jarraibideak TEA duten pertsonekin.\n~ Lizardi Proiektua: Zarautzeko Irisgarritasuna eta Ikusmen Urritasuna. Abenduak 16\nZarautzeko Lizardi Institutura itzuli gara, honetan hitzaldi bat eskaintzeko proiektua landuko dutenen ikasleekin, eta martxan jartzen hasteko.


Etxeko artikulu baliotsuak zaintzen dituzun bezala, gauza bera egin behar duzu birtualki biltegiratzen ari zaren informazioarekin, direla finantza-erregistroak, pasaportea eskaneatzea, helbideak edo telefono-zenbakiak.\nZure kontuak babesten badituzu ere, zerbitzu-hornitzaileak batzuetan pirateatu egiten dira; beraz, ideia ona da online gordetzen duzun identifikazio- edo konfidentzialtasun-informazioaren kopurua mugatzea. Izan ere, datu horiek guztiak beste pertsona baten zerbitzarian daude, ez zure gailuan, eta, beraz, gutxiago kontrola dezakezu nor sar daitekeen datu horietara.\nHitz egin dezagun linean daukazuna ordenatzeaz; modu honetan, baliozko objektu gutxiago egongo dira norbaitek lapurtu ditzan, zure kontuan sartzen badira.\nUDABERRI GARBIA DENBORALDI BAKOITZERAKO\nEzabatzeko edo babesteko garrantzitsuak diren datu motek harritu egin zaitzakete. Klikatu azpiko informazioak, horietako bakoitzak ezabatzea zergatik den garrantzitsua ikusteko.\nHori da garrantzitsuena zure lineako kontutik ahalik eta lasterren ezabatzeko. Horrek esan nahi du ez bakarrik zure ID argazkiak edo eskaneatzeak, baizik eta horien barruan dagoen informazioa baita ere.\nIzan ere, komunikatzen ari zaren konpainiek ez dizute zertan gauza hauek eskatu behar: zure identifikazio nazionala, gidatzeko lizentzia, pasaportea, gizarte-aseguruko zenbakia edo antzeko identifikazioak posta elektronikoz bidaltzeko.\nEnpresek eta agentziek gune seguru bat izan behar dute zure identifikazio-informazioa jasotzeko (https izan behar du web-helbidean). Segurtasunik gabe bidaltzea saihestu ezin baduzu, ezabatu itzazu erabat zure kontutik, jaso dituzula baieztatu bezain laster.\nHarrigarria dirudi zure kontaktuen zerrenda garbitu behar duzula esatea; azken batean, zure kontaktuak funtsezkoak baitira zure sare sozialetarako eta posta elektronikorako. Kontu zaharrak askotan erabiltzen dira ezagutzen dituzun pertsonei mezu elektroniko desegokiak edo spam mezuak bidaltzeko. Eta LinkedIneko konexioak informazio konfidentziala lapurtzeko erabili dira ere. (1)\nIdeia ona da aldizka zure helbide-libretako kontaktuak berrikustea, bai eta sare sozialetako konexioak ere, eta jada kontakturik ez duzun pertsonen kontaktuak ezabatzea. Edo dagoeneko erabiltzen ez dituzun kontuetako zure kontaktu-zerrendak deskargatu eta ezabatzea.\nZerga-aitorpenak eta kreditu-txostena\nZure ID-ak bezala, informazio hori zure izenean finantza-kontu faltsu berriak sortzeko erabilia izan daiteke. Deskargatu eta ezabatu.\nZure bankutik, kreditu-txarteletik edo PayPal edo Venmo bezalako ordainketa-zerbitzuetatik datorren posta elektronikoa\nZure kontua bortxatzen bada, mezu elektroniko horiek delitugileari adieraz diezaiokete zure beste kontuak non aurki ditzakeen, eta, ziur asko, zure helbide elektronikoa izango da kontu horiek berreskuratzeko konfiguratu duzuna.\nGorde informazio garrantzitsua zure ordenagailuan; gero, ezabatu mezu elektroniko horiek.\nMezu elektroniko zaharren bidez egin bilaketak dokumentu horietarako, deskargatu eta ezabatu baita ere. Segi irakurtzen hau nola egin jakiteko!\nSare sozialen edo posta elektronikoaren kontu zaharrak\nBaliteke MySpac-en edo Friendster-ren ez egotea, baina kontu horiek oraindik existitzen dira, eta pribatuan mantendu nahi dituzun informazioa ere izan dezakete.\nKontu hauek ixtea edo haien edukia ezabatzea garrantzitsua da zure arrastoa garbitzeko. Oraindik gorde nahi badituzu, eguneratu gutxienez pasahitza.\nZure laneko edo eskolako mezu elektronikoak\nEnpresa eta eskola txikienak askotan ez daude eguneratuta pribatutasun eta segurtasun praktika onenekin. Berrikusi zure laneko edo eskolako mezu elektroniko zaharrak, identifikazio-zenbakiak, pasahitzak, eta, ondorioz, deskargatu eta ezabatu.\nOrain hitz egin dezagun hau egiteko moduaz.\n1. Compromised LinkedIn accounts used to send phishing links via private message and InMail\nNOLA EGIN GARBIKETA BIRTUALA\nSarean duzuna ezabatzeko edo mantendu nahi duzuna kontserbatzeko bi modu daude.\n"Garbiketa puntuala": informazio espezifikoa bilatu\nPribatuan mantentzeko zein informazio den garrantzitsuena aztertzean, pentsatu zure diru-zorroan babesten dituzun elementuetan: zure identifikazioa, zure banku-txartelak edo zure osasun-aseguruko txartela, batzuk izendatzearren. Horien bertsio birtualak ezkutatzeko modu bat zure posta elektronikoko kontua ezabatzea da, lapurretarik gertatu baino lehen.\nHasteko, bilatu zure sarrera-erretiluan zure bankuaren edo kreditu-txartelaren konpainiaren izena. Erraza izango litzateke norbaitentzat zure kontuan sartzea eta zure dirua non dagoen gordeta aurkitzea?\nBanakako mezu elektronikoak hautatzeko aukera ematen duten egiaztapen-laukitxoen gainetik, oro har, egiaztapen-laukitxo bat dago, bilaketan guztia hautatu ahal izateko. Ekintza hori egiteko erabakia hartzen baduzu, baliteke begiratu azkar bat eman nahi izatea eta gorde nahi dituzun mezu elektroniko espezifikoak bereiztea "ezabatu" sakatu aurretik.\nFacebook-ek, Instagram-ek eta beste webgune batzuek ere aukera izan dezakete "zure datuak administratzeko" eta "zure datuetara sartzeko", kontaktuak edo etiketak ezabatzeko, zure kokapen-datuak nola erakusten diren aldatzeko edo informazio jakin bat kontrolatzeko, hala nola ekitaldiak edo kategoriaren araberako orriak.\n"GARBIKETA SAKONA": ARTXIBATU, DENA EZABATU ETA BERRIRO HASI\nPartekatzen duzunaren gaineko kontrol gehiago lortzeko, kontuan izan dena kontu batean artxibatzea, zure ordenagailura deskargatzea eta kontuko edukia ezabatzea. Horrela, berriro has zaitezke, eta kontu handiagoz ibili, iristen den informazio konfidentzial berria deskargatu eta ezabatzean, irakurri ondoren (bankuko laburpenak, adibidez).\nHasi saioa myaccount.google.com →\nDatuak eta pertsonalizatu →\nDeskargatu zure datuak\nOrri horretan, hainbat datu-mota esportatzeko aukera emango dizute, hala nola zure fitxategiak Drive-n, zure Gmail, zure kontaktuak eta zure Fit jarduera-datuak. Dena deskargatu dezakezu, edo pixka bat hartu besterik ez. Zuri buruzko hainbeste informazio biltzen dutenez, Google-ek denbora beharko du informazio hori biltzeko, eta gero mezu elektroniko bat bidaliko dizu artxiboa deskargatzeko prest dagoenean.\nWeb-posta zerbitzu askotarako, mahaigaineko posta elektronikoko programa bat erabil dezakezu, Thunderbird adibidez, zure posta elektronikoa ordenagailura deskargatzeko (baita posta elektronikoko aplikazio nagusi gisa erabiltzen jarraitzeko ere). Edo MailStore bezalako aplikazio bat erabil dezakezu artxiboa zabaltzeko.\nEZ BOTA BAKARRIK, ZAKARRA ERE HUSTU!\nPosta elektronikoko kontuek eta beste webgune eta aplikazio batzuek, askotan, "zakarrontzi" bat izaten dute, denboraldi batez ezabatu dituzun gauzak gordetzeko. Hori lagungarria izan daiteke zerbait istripuz ezabatu baduzu.\nAutomatikoki ezabatzeko denbora asko aldatzen da tresnen artean. Gmail-en, adibidez, 30 egun dira, baina Google Photos-en 60 egun dira (eta Google Drive-en, zaborra ez da automatikoki husten). Hori oztopo bat izan daiteke artxibo pribatuak ezabatu nahi izanez gero.\nFitxategi konfidentzialak ezabatzen dituzunean, begiratu beti zakar karpeta. "Zakarrontzia hustu" edo "etengabe ezabatu" aukera egon daiteke: hori da bilatzen ari zarena.\nGmailen, "Paper-ontzia" karpetan klik egiten duzunean, esteka bat emango dizu pantailaren goialdean, "orain zaborra hutsa dago" dioena. Egiaztatu aplikazio edo gune bakoitzaren konfigurazioa; era berean, ezabatze-aldia ezartzeko modu bat egon daiteke, laburragoa izan dadin, demagun, egun bat, 30 izan beharrean.\nEUSKARRIA HOR DAGO, BEHAR BADUZU\nWebgune askok, hala nola Facebook-ek eta Instagram-ek, jarraibide batzuk dituzte zer egin eta norekin harremanetan jarri jakiteko, zure kontua edo beste norbaitena hartu dutela uste baduzu. Lagun bati eska iezaiozu txosten bat aurkezteko, zuk ezin baduzu. Aukerak 'Kontua' edo 'Laguntza zentroa' arloetan azalduko dira.\nKONTU PIXKA BATEK ASKO LAGUNTZEN DU\nBalio birtualeko objektuak babestea ez da askoz zailagoa diru-zorroak edo giltzak babestea baino. Pasahitzak hobetzeak ere eragin handia izan dezake. Ez etsitu, asko egin behar da eta.\nAzken eguneratzea: 7/6/2020


2005 Nbc Photo S by guestfc4ba1 677 views\n你所不知道的草履蟲 by loveo741236985 518 views\nGoya (new) by mfresnillo 1222 views\npresentacion by guestb62f2b 379 views\nNQT training by guest4c0e54 381 views\nSoc_02_Dunham-Orth_Abbey.ppt by dunhamorta1 320 views\nGoyaren obrako errepasoko materialak, irudiekin.\n1. Goya 1746-1828 Errepasoa\n2. Goya Aragoian • Irudikatzen zituen gaian normalean erlijiosoak ziren. • 1760 eta 1781 bitartean margotu zituen bere herriko parrokian, bere familiarentzat eta Aragoiko nobleziarentzat. • Bere bezerorik garrantzitsuena Aragoiko eliza zen. • Madrilera joan aurretik Pilarreko Basilikan hainbat lanak egin zituen. • Bere probintziatik aldendu ondoren Aragoiko bezeroentzat lan egiten jarraitu zuen, bai erretratuak baita pintura erlijiosoak egiten.\n3. Eraginak • Bere gaztaroan, eragin desberdinak jaso zituen, Zaragoza eta Madrileko ingurutik, gehienak azken Barrokoarekin eta Rokokorekin erlazionatuak. • Bere obran eragina izan zuten pintoreak Jose Luzan eta Frantzisko Bayeu izan ziren. • Italiara bidaiatu zen non Klasizismoa eta Neoklasizismoaren lehen obrekin harremanetan sartu zen eta azaleko eragina bat izan zuten bere obran.\n4. Gaiak • Bere obretan alegoriak eta mitologia daude. Dena den, bere laneko parterik handiena hasieran erlijiosoa zem, edo bere garaiko bizitzako ziriborroak eta erretratuak. • Hasieran tapizetako kartoien pintorea izan zen, eta lan honek gai arrunten ikerketa eskatzen zuen horregatik Goyak bere garaiko ohiturak eta modak ikertzeari ekin zion.\n5. Gaiak • Bere obretan natura sozialeko gaiak agertzen dira , eta Goyak sistematikoki irudikatu zituen bere garaiko arazorik larrienak, batez ere politikoak eta ekonomikoak: – Apaizen bizioak, – Aristokraziaren parte handi baten filistinismoa, – Inkisizioko errepresioaren gogorkeria eta zentzugabekeria, – Gerrako indarkeriaren gehiegizkoak, – Prostituzioa eta emakumezkoen esplotazioa, – Eta oskurantismo eta superstizioa. • Lan hauetan Goyak aurkeztu zuen bere burua ilustratu bat bezala, Ilustrazioaren defendatzailea, askatasuna eta humanismoaren lagun bat bezala.\n6. Pinturak • Aragoian zegoen bitartean elizarako pintura erlijiosoak egin zituen. • Tapizetako kartoien diseinatzaile bezala aukeratua izan zen. • 1780.ean San Fernandoren Arte Ederretako Akademian sartu zen Kristo Gurutzean obrarekin. • Famatua egin zenean erretratuetan, diseinuetan eta pintura erlijiosoan lan egin zuen.\n7. • Lehenengo etapa: 1762-75 – Madrilera iristen da eta San Fernandoko akademiako eragina dauka – Italian egon ondoren herri errealismo karikatureskorako joera du – Obra: Zaragozako Katedraleko ganga\n8. Bigarren aldia: 1775-92 Madrilera itzultzen da eta Erret Tapiz lantegirako egiten du lan. Lanak tradizionalak dira eta bizitzako ikuspegi positiboa ikusten da. Kolore biziak dira eta Velazquezen eragina pintzelkada soltean ikusten da. Erretratoak egiten hasi zen.\n9. Pinturak • Mendeko azken hamarkadan, egoera politikoaren astakeriaz jabetu zen. Gaixotasun larria izan zuen 1792.ean eta honen ondorioz gorra geratu zen. Bere bizitzako momentu garratz horiek bere heldutasun lanak egitera eraman zuten eta ikuspuntu oso kritikoa adoptatu zuen. • Pintatzeko forma berriak eragina izan zuen bere lan erlijiosoetan, San Antonio de la Floridako freskoetan ikusten den bezala. • XIX. mendearen hasieran Goya hasi zen lanean Erromantizismoko gaiekin, bere garaiko gaiak: sorginen eszenak eta jendearen paper politikoa.\n10. Hirugarren aldia: 1792-1808 Gaixotu zen eta politika liberalaren eragina jaso zuen. Erretratoak margotzen jarraitu zuen. Pintura erlijiosoa egin zuen ere non herriko ohiturak islatzen ziren. Majak egin zituen, teknika solte eta dotorez.\n11. Pinturak • 1819.ean beste gaixotasun larri bat izan zuen eta bere obra erabat aldatu zen honen ondoren. Etapa berriko lanak Quinta del Sordoko pintura beltza misteriotsuak izan ziren. • Serie hau “pintura beltzak” izenekin ezagutzen da, eta irudi terrorifiko eta aluzinatorioak agertzen dira bertan. • Goyak Espainiatik alde egiteko beharra izan zuen Fernando VII.a tronuan jarri zuen Frantziar Inbasioaren ondoren. Frantziara joan zen eta bertan berriz hasi zen erretratuak margotzen eta baita zezeneko eszena batzuk ere. Bere karrerako azken lana Bordeauxko Esne-saltzailea da.\n12. Laugarren garaia: 1808-28 Independentziako gerrako kronista bihurtzen da irudi sinplez baina biolentziaz josiaz. Isolatu zen eta bere pintura beltzak margotzen hasi zen. Espresionismo eta surrealismo aurreratzen dute. Liberala izanik, absolutismoa berrezarri zenean Frantziara joan zen eta bertan Burdeoseko esnesaltzailea irudikatu zuen, bere azken lana.\n13. Estiloaren bilakaera • Bere gaztaroan Barrokoa eta Rokoko landu zituen baina inoiz ez zuen erabat bereganatu XVIII. mendearen amaieran eta XIX. mendearen hasieran Europatik zabaldu zen Neoklasizismoa. • Goya bere garaiari aurreratu zitzaion artista bat izan zen. Bere lanak pertsonalitatez beteta daude bai pinturetan baita grabatuen kasuan ere, konbentzionalismoetatik aparte. • XIX. eta XX. mendetako mugimenduen aurreratzailea izan zen. Erromantizismoa, Inpresionismoa, Espresionismoa eta Surrealismoak Goyaren eragina izan zuten.\n14. Estiloaren bilakaera • Goya hezitu zen azken Barrokoan eta Rokoko estiloetan, bere gazte garaiko lanetan ikusten den bezala. • Italiara egin zuen bidaian Klasizismo eta Neoklasizismoaren eraginak jaso zituen eta hauek Zaragozan egin zituen lanetan ikus daitezke.\n15. Estiloaren bilakaera • Gortean estilo desberdinak erabili zituen. • Tapizetako kartoietan, Rokoko dominantea zen, gai alaiak eta bizitzaz beteta egiten zituenean. • Neoklasizismoko eraginak bere obra erlijioso eta mitologikoetan agertzen dira baina estilo berriarekin ez zegoen eroso, modan egon arren. • Nahiago zuen bere sentsibilitate estetiko pertsonalak jarraitzea. • Zaharra zenean esaten zuen bere maisuak Velazquez, Rembrandt eta Natura zirela.\n16. Estiloaren bilakaera • Erretratuetan eta beste lanetan Velazquez-en eragina ikus daiteke espazioaren, argia eta mantxen aplikazioan. • Joera hau gehiago azpimarratu zen estilo ia inpresionista batera iritsiz 1800etik aurrera. • Goyaren erretratuek, zuzenak, psikologikoak eta errealistak, generoa berritu zuten.\n17. Estiloaren bilakaera • Grabatua eta aguatinta grabatuko teknika nagusiak ziren Goyak sortutako serietan non bere nortasuna eta irudimena beste obretan baino hobeto ikus daiteken. • Kapritxoetan fantasia eta errealismoa konbinatzen ziren kritika sozial basati eta zorrotza egiteko. Hauen antzekoak dira Disparateak • Errealismo gogorra eta itxaropenarik gabekoa dominatzen da Gerrako desastretan. • Tauromakia oinarritua dago zezenen ikuskizunen tradizioan.\n18. Kapritxoak Gerrako desastreak Disparateak Tauromakia\n19. Estiloaren bilakaera • Subkontzienteko mundua agertzen zen Madrilgo Quinta del Sordo pintura beltzetan, misterioz beteta eta irudi inpaktantez. • Irudi hauek beranduago Espresionisten eta Surrealisten eredua bilakatu ziren eta mugimendu hauen aurrelari bezala kontsideratzen dira.\n20. Teknika • Pinturetan ez zuen marrazkirik erabili. Irudiak zuzenean egiten zituen kolorezko mantxez. • Bere paleta denborarekin aldatuz joan zen: – Hasieran argitsua zen, kolorez beteta, berak zuen bizitzaren pertzepzioa bezala – Gerra irudikatzen zuten pinturetan kolorea eta pintzeladak biolentoagoak bilakatu ziren – Bere gaixotasunaren ondoren ilunak bihurtu ziren, kolore kopuru oso mugatu batez\n21. Teknika • Bere pintzeladak boteretsuak dira eta baita aldatu ziren bere bizitzan zehar: – Erregularragoak hasieran eta erretratuetan – Irregularrak eta konturik gabekoak baina indarrez beteta gerrako pinturetan eta pintura beltzetan • Edozein testura irudikatzeko gai zen, batzuetan oso ukimen delikatua izanik, espresuki transparentzietan.\n22. Bilakaera teknikoa Bere pintzelada gero eta askeagoa egiten da eta kolorea galduz doa\n23. Teknika • Grabatuetan teknika desberdinak erabili zituen: – Mutur lehorra: marrazkia zuzenean egiten zuen, inzisioak egiten – Puntzoia: azala prestatzen zuen eta marrazkia puntzoi batekin egiten zuen – Aguatinta: erretxina bat erabiltzen zuen plaka estaltzeko; horretan margotzen zuen eta ondoren plaka azido batean sartzen zuen eta horrela azidoak erretxinaz babestu gabe zeuden parteak atakatzen zituen\n24. Lanak • Erlijiosoak: Zaragozako Seoko pinturak eta San Antonio de la Floridako freskoak • Ohiturak: La Gallina Ciega, El Quitasol • Erretratuak: Albako Dukesa, Fernando VII, Carlos IV.aren familia, Chinchoneko Dukesa, Floridablanca • Historia: Mamelukoen Karga, Maiatzaren 3ko Fusilamenduak • Pintura beltzak: Akelarre, Saturno bere semeak jaten • Grabatuak: Kapritxoak, Kirtenkeriak, Gerrako Desastreak, Tauromakia


Wi-fi sare libreari buruzko informazio bilera herritarrendako - Elgeta - Goiena.eus\nWi-fi sare libreari buruzko informazio bilera herritarrendako\nLarraitz Zeberio Lekuona 2014-05-13 09:00\nWi-fi gune librea da Elgetako herriko plaza.\nGuifi.net egitasmoko kideek emango dituzte azalpenak eguaztenean, hilak 14, 19:00etan.\nMartxotik wi-fi gune librea da Elgetako herriko plaza, baina lehenengo pausoa izan zen hori. Udal ordezkariek adierazi dutenez helburua, orain, herrian Internet zerbitzu merkea eta librea zabaltzea da.\nIdeia da, oinarrian, Internet konexio bakarra kontratatzea, eta herritar guztiekin partekatzea. "Kostata baina sare guztia martxan da", esan du Oxel Erostarbe alkateak. "Saltoa, orain, sare hori herriko eraikinetara zabaltzea da, eta erronka da proiektua behar den moduan garatzea".\nUdalak bilera antolatu du herritarrak informatzeko. Eguaztenean, hilak 14, egingo dute udaletxeko osoko bilkuren aretoan, 19:00etan. Guifi.net egitasmoko Iker eta Asier Garaialdek emango dituzte azalpenak eta zalantzak argitzeko galderak zuzenean egiteko aukera izango dute herritarrek. Sarea zer den, ze filosofiarekin garatu duten, nola funtzionatzen duen, etxeetara zabaltzeko prozesuak zelakoa behar duen... "Proiektu honek ate asko zabaltzen dizkigu", esan du Erostarbek. "Internet konexio bizkorragoa, hainbat gauza elkarbanatzeko gure arteko sare bat sortzea, konpainien gehiegizko tarifak saihestea... Bost bat euroko hileko kuotarekin etxean Internet edukitzeko aukera izan dezakegu".